
DECORACIÓ 


Un  gran  pati.  A  l'esquerra  un  mur  no  gaire  alt  que'l 
separa  del  carrer.  A  primer  terme  una  porteta.  Al  se- 
gon la  gran  porta,  que  dona  entrada  a  carros  i  cavalle- 
ries. Al  fons  la  granja,  la  porta  de  la  qual  s'aproxima  al 
costat  esquerre.  Al  centre  una  porta  més  petita,  que 
condueix  a  una  cisterna,  qual  bomba  es  visible ;  tocant 
al  costat  dret  un  ample  portal,  que  es  el  passadiç  del 
pati  a  l'hort  que  hi  ha  contra  la  casa ;  jaquest  passadiç 
es  llarg,  i  a  la  part  de  la  dreta  s'hi  veuen  dues  portes 
d'estables.  Al  costat  dret,  la  casa:  s'hi  puja  per  un  replà 
de  tres  graons.  A  cada  banda  del  replà  una  parra  que 
puja  paret  amunt,  fins  a  la  teulada,  ornant  les  tres  fines- 
tres practicables  del  pis  superior.  A  cada  costat  de  la 
porta  d'entrar  a  la  casa,  una  finestra.  Contra  la  casa, 
entre'l  fons  i  la  porta,  un  abeurador.  Per  totes  les  pa- 
rets estaques  pera  fermar  cavalls. 


ACTE  PRIMER 


ACTE  PRIMER 


(A  mitja  tarda  d'un  dia  de  primavera.  Sofia 
acaba  de  tancar  furiosament  la  porta  petita 
del  carrer.  A  fora  s'ouen  crits  i  rialles  de 
dones.) 

SOFÍA 

El  gran  Aleix!  Què  n'heu  de  fer  del  gran  Aleix, 
mandroses?  Aneu  a  treballar!...  Endresseu  casa 
vostra!...  Que'l  sopar  estigui  a  punt  quan  l'home 
arribi!  I  com  dèu  estar  la  roba?  Valdria  més  que 
anéssiu  a  passar  bogada ! 

veu  (de  dóna,  a  fora) 
Acabeu  d'una  vegada,  esquerpa! 

ALTRA 

Ja  hi  faig  la  creu  a  casa  vostra! 

ALTRA 

Gata  gelosa! 

ALTRA 

Que  teniu  por  que'ns  el  mengem  el  gran  Aleix? 

SOFÍA 

Això!  Tu  també,  Maria  Arnau?  Les  fadrines 
i  tot  darrera  el  gran  Aleix!  En  quins  temps  som! 

VEU 

Ja  ho  podeu  dir!...  Les  velles  bruixes  tornen 
a  enfurismar-se  contra'l  jovent  i  li  voldrien  la 
sang  pera  tornar-se  a  fer  els  untets,  si  podien!... 
(Se  senten  esclafir  rialles  acompanyades  d'al- 
gun crit,  pera  acabar  en  complet  silenci  al 
cap  d'un  instant) 

SOFÍA 

Arri,  allà!  Remat  de  velles  eugues  famolenques 
i  de  pollines  xardoroses!  Fugiu  d'aquí  si  no  voleu 
que  us  desfermi  els  goços  per  les  cames! 

PRIVAT 

(apareixent  pel  portal  del  fons) 
Què  teniu,  mestressa,  que  esteu  tant  furiosa? 

SOFÍA 

Lo  de  sempre  que  l'Aleix  arriba,  que  se  m'om- 
ple  la  casa  d'amigues  seves. 

PRIVAT 

Aont  són? 

SOFIA 

Totes  les  he  tret  de  casa. 

PRIVAT 

Això  heu  fet? 

SOFIA 

Pel  nom  que'm  dic  i  mal  que  an  ell  li  pesi! 

PRIVAT 

Ara  faran  mofes  de  vos...  r 

SOFÍA 

Ne  pendré  una  pels  cabells  i  l'escarmentaré!... 
Aquesta  Maria  Arnau  dels  cabells  rossos!... 

PRIVAT 

La  Maria  Arnau?  La  més  graciosa? 

SOFÍA 

Per  graciosa  que  la  trobis,  no  li  veuràs  mai  més 
posar  els  peus  a  casa! 

PRIVAT 

Sí  que  ho  feu  fort,  mestressa! 

(Obrint  la  porteta,  apareix  Moàs,  vagabond 
de  barba  blanquinosa.) 

MOÀS 

Mestressa,  porto  crèixems  i  caragols...  i  una  al- 
tra cosa  bona... 

SOFÍA 

No  vull  res  de  lo  que  porteu.  Fugiu-me  del 
davant! 

MOÀS 

Esteu  enfadada,  mestressa? 

SOFÍA 

Molt  enfadada  amb  vos. 

MOÀS 

Amb  mi?  Per  què? 

SOFÍA 

L'altre  dia,  què  li  contàveu  de  mi  a  la  senyora 
Forgues? 

-  MOÀS 

Jo!  què  li  contava? 

SOFÍA 

No  ho  negueu,  perquè  jo  era  allí,  retirada  al 
menjador. 

MOÀS 

Es  que  jo... 

SOFÍA 

No  ho  negueu:  vàreu  arribar  amb  un  bé  de 
Deu  de  creixems  que  encantava;  la  senyora  For- 
gues  va  dir-vos:  —  La  una  meitat  per  mi,  l'altra 
per  la  dóna  de  l'Aleix.  — I  allavores  què  digue- 
reu  vos  de  mi? 

moàs  (confós) 
Senyora,  jo  no  sabia  que  fóssiu  allí  dintre... 

SOFÍA 

Ah!  ah!  Aquesta  es  bona!  Així's  coneix  a  la 
gent!  Si  haguéssiu  sabut  que  era  allí  dintre  no  ho 
hauríeu  dit,  ja  ho  crec;  hauríeu  dit  bé  de  mi,  al 
contrari! 

MOÀS 

Vos  no  sabeu  com  es  penosa  la  vida  d'un  home 
qui,  com  jo,  viu  de  mercès.  S'ha  d'afalagar  a  tot- 
hom, i  jo  he  après  que  no  se'n  treu  gran  cosa  de 
dir  tot  el  bé  d'aquest  món  a  la  cara  d'una  perso- 
na, si  al  mateix  temps  no'n  malparles  una  altra. 

SOFÍA 

Doncs  aneu  a  qui  li  agradi  això,  que  a  mi  no. 

MOÀS 

A  vos  no,  ja  ho  sé,  però  a  la  senyora  Forgues... 

SOFÍA 

Ba!  Ja  esteu  llest  per  mi!  M'enteneu?  Vull  dir 
que  de  sobralles  de  dinar,  de  roba  usada,  de  botes 

velles,  ja  se  n'ha  acabat  la  mena.  Primer  ho  do- 
naré al  dimoni  que  a  vos!  I  aquesta  porta  no  l'o- 
briu més:  ja  es  inútil  que  truqueu,  perquè  ningú 
us  hi  respondrà! 

MOÀS 

Senyora,  jo  us  demano  que'm  volgueu  perdo- 
nar. Soc  un  home  flac,  que  no  té  altre  defecte  que 
l'esser  un  poc  massa  lleuger  de  llengua. 

privat 

Ah!  ja  teniu  feina  llarga  si  us  voleu  treure 
aquesta  mosca  del  davant! 

MOÀS 

Per  lo  demés,  sempre  porto  coses  bones  i  pas 
cares,  perquè  se'm  paga  a  voluntat;  creixems  dol- 
ços de  la  font  del  Castell  dels  Ducs;  caragols  ge- 
gants de  la  vella  raça  montanyesa,  com  no  se'n 
crien  en  altra  part  del  món,  d'aquells  tant  escaços 
que  quasi  ningú'n  troba  sinó  jo,  i  que  amb  tres 
solament  se  fa  un  bon  plat  pera  una  persona  gor- 
manda.  Porto  també,  devegades,  com  avui,  per 
sort,  ne  porto  dues,  oh!  la  rica  cosa,  senyora!  dues 
tòfones,  cullides  ara  mateix  venint  pel  vostre  bosc, 
que  dintre  dèu  anys  serà  el  més  frondós  del  ter- 
me... Oh!  quina  plantada  més  bella  hi  puja!  i  unes 
alzines  més  dretes  i  més  çapades,  que  sembla  que 
vulguin  plantar  cara  al  cel!...  Dues  tòfones  amb 
les  quals  fareu  una  truita  que  hi  cantaran  els  àn- 
gels! Teniu!  Si  l'altre  dia  va  ser  tot  per  la  senyora 
Forgues,  creieu  que  no  era  res  comparat  amb  lo- 

que  avui  us  emporteu  vos.  Teniu!  Tot  per  vos, 
fins  a  vuidar  el  sarró. 


SOFIA 

Si  lo  que  porteu  no  fos  millor  que  vos... 

privat  (anant-se'n) 

Ja  us  té  seva,  mestressa;  l'heu  deixat  parlar 
massa. 

MOÀS 

Calla  tu,  borinot!  I  com  esperava  que  se  n'anés 
aquest  moço!  Perquè  heu  de  saber  que  us  porto 
coses  millors  que'ls  créixems  i  els  caragols...  No 
m'heu  entès  quan  us  he  dit;  porto  créixems  i  ca- 
ragols i  una  altra  cosa  bona? 

SOFÍA 

Me  creia  que  volíeu  dir  les  tòfones. 

MOÀS 

Eh!  les  tòfones!  jo  us  vinc  a  dir  del  gran  Aleix 
i'm  sortiu  amb  les  tòfones! 


SOFÍA 

Què  sabeu  de  nou  de  l'Aleix? 


MOÀS 

La  veritat,  lo  que  jo  sé  no  es  pas  una  cosa 
bona,  sinó  fins  a  cert  punt.  Això  ja  us  ho  deveu 
figurar;  com  a  vos,  m'interessa  més  saber  les  infi- 

delitats  i  traidoríes  del  vostre  marit  que'l  seu  es- 
tat de  salut  o  que'ls  seus  guanys.  Essent  així, 
doncs,  i  anant  vos  a  la  caça  de  semblants  noves, 
la  que  jo  us  porto  es  prou  dolenta  pera  que  jo  us 
l'anuncii  com  una  bona  nova...  Millor  faria  en 
dir-li  grossa,  vull  dir... 

SOFÍA 

Digueu-la  sense  més  cumpliments. 

MOÀS 

I  be,  que'l  vostre  Aleix  s'entén  ara  amb  la  dama 
que  viu  a  Comelles,  l'antic  castell  que  es  avui  la 
seva  proprietat,  amb  grans  terres  a  la  rodalia;  una 
dama  que  monta  a  cavall  i  en  bicicleta  com  un 
minyó  de  vint  anys. 

SOFÍA 

Ah!  fins  les  grans  dames  enamorant-se  d'ell! 
D'un  rústic  patró  de  sementals!  Què  té  aquest 
home  pera  que  totes  el  vulguin?  Ah!  com  el  de- 
testo, Moàs,  cada  vegada  que  sé  una  cosa  així! 
Però  aquest  cop  digueu-me  d'ont  heu  tret  aquesta 
nova?  Qui  us  ho  ha  dit?  Qui  us  ha  contat?... 

MOÀS 

Permeteu-me  que  això  m'ho  guardi,  com  sem- 
pre. Ningú'm  diu  res  i  m'ho  diuen  tot!  Jo  sé  tot 
lo  que  passa  per  la  comarca.  Visito  cada  dia  un 
poble  diferent  i  sempre  els  mateixos  al  cap  del 
mes.  Entro  a  les  cases>  bec  a  les  tabernes,  menjo. 


El  gran  Aleix 


21 


als  hostals,  faig  gresca  als  cafès...  Així  ho  sé  tot 
i  així  mateix  ho  escampo... 

SOFÍA 

Ho  escampeu,  butxí  de  la  meva  ànima!  I  això 
que'm  dieu  de  l'Aleix  també  ho  heu  escampat? 

MOÀS 

I  no!  Això  m'ho  he  guardat  amb  molta  reserva 
pera  dir-vos-ho  a  vos  sola,  i  altres  coses  que  no 
us  he  dit  encara. 

SOFÍA 

Què?  Més  coses  encara?  Parleu! 

MOÀS 

Vaja,  que  ja  fa  anys  que'l  gran  Aleix  i  la  de 
Comelles  s'entenen  i  que  fins  tenen  un  fill... 

SOFÍA 

Un  fill!  Maleit  sigui!  Ah!  gran  Aleix,  amb  el 
teu  posat  de  bon  home,  cada  dia  se't  sab  una 
malifeta  nova!  I  ja'l  veureu  quan  arribarà,  tant 
manso  i  tendre!  Jo't  juro  que  a  vora  meu  no  hi 
trobaràs  més  que  fel ! 

MOÀS 

En  quant  an  això  del  fill,  jo  us  puc  assegurar 
per  la  meva  part... 

SOFÍA 

No'n  parlem  més  aquí.  Algú  podria  vindré. 

Veniu,  entreu.  Menjareu  un  bocí  entretant  m'ho 
conteu  tot. 

MOÀS 

Gràcies  a  Deu  que'm  permeteu  l'entrada  a  casa. 
Vinc  amb  molt  gust...  Però  ja  sabeu  que'l  gran 
Aleix  està  avui  de  retorn? 

SOFÍA 

Ja  ho  sé... 

MOÀS 

Es  que  no  voldria  que'm  trobés  a  dintre.. 

SOFÍA 

No  temeu  res.  No  arribarà  fins  a  boca  de  fosc 
o  entrada  ja  la  nit. 

(Entren  a  la  casa.  Pausa  breu.) 

PRIVAT 

Aont  l'aniré  a  pescar  jo  aquesta  Noemia?  Amb 
quina  pressa  manen  els  enamorats!  Semblen  mo- 
ribonds,  demanant  el  metge!...  I'm  jugaria  el  coll 
que'l  vell  trataire  es  dintre!  Quina  se  la  dèu  ha- 
ver empeltada  pera  tornar-se  a  fer  seva  la  mes- 
tressa? 

noemia  (sortint  de  la  casa) 
No,  mare;  ni  els  caragols  ni  els  créixems... 

privat  (fent-li  senyes  que  ella  no  veu) 
Pst!...  Noemia!  Pst!... 

noemia  (de  cara  dintre  la  casa) 

En  bona  fe,  no!  Tòfones?  Tampoc!  Res  de  lo 
que  porteu...  Me  feu  ràbia  per  la  vostra  mala 
llengua!  No  us  puc  veure;  la  mare  ja  ho  sab!  I  si 
s'hagués  pensat  que  jo  era  dintre,  potser  no  us 
liauría  fet  entrar.  Sou  un  home  dolent!  Us  detesto! 
£x!  Puf!  Ex!  Me'n  vaig! 

privat  (en  veu  baixa) 
Noemia!  Pst!  Un  moment!  Escolta... 

noemia  (girant-se  dissimuladament) 

Calla!  Ja't  sento;  espera.  No,  al  pare  no  li  diré 
res  ni  que  resteu  aquí  tota  Ja  tarda...  Però  a  mi 
deixeu-me  fugir;  me  sembla  que  no  m'acosto  de 
•dues  hores...  Què?  Ah!  Sí;  tot  per  no  veure-us  ni 
sentir-vos.  (Baixa  cap  a  Privat.) 

PRIVAT 

Però  que  no'm  senties?  Al  jardí  hi  ha  l'Avelí. 
M'ha  demanat  que't  cridés,  que't  cerqués.  T'es- 
pera. 

NOEMIA 

Pst!  No  cridis.  Ja  ho  sabia.  L'he  vist  per  lafi- 
nestra  del  darrera  com  saltava  la  paret.  Tu  vigila. 
Per  l'amor  de  Deu,  Privat!... 

PRIVAT 

Descuida.  El  trobaràs  mitg  amagat  a  la  mare- 
:selva. 

(Noemia  se'n  va  pel  fons.  Obren  la  porta  del 
fons  i  entra  el  Baster  alegre.) 

BASTER 

Sol...  do...  sol...  do...  que'l  gran  Aleix  arriba!... 
Hola,  Privat!  Que  no  estàs  de  festa,  avui? 

PRIVAT 

Què  vols,  Baster?  Molt  d'hora  cantes,  amict 
Què't  passa?  Acosta-t  aquí. 

BASTER 

Es  veritat  que  avui  arriba  el  gran  Aleix? 

PRIVAT 

Avui,  sí.  Què  li  vols? 

BASTER 

Res.  Quan  l'Aleix  arriba  es  una  festa.  Les  bo- 
nes moces  se  pentinen  i  engalanen,  tant  les  casa- 
des com  les  fadrines.  Ah!  totes  tenen  una  mirada, 
pera'l  gran  Aleix. 

PRIVAT 

Totes!  Això  es  molt  dir... 

BASTER 

Per  ont  ve  l'Aleix,  no  ho  sabs? 

PRIVAT 

Pel  camí  dels  Dovrells,  me  sembla. 


El  gran  Aleix 


25 


BASTER 

Volem  anar  a  rebre-1  uns  quants.  Som  dissabte, 
arriba  el  gran  Aleix,  i  es  cosa  de  començar  la 
gresca.  Vaig  a  fer-ho  saber  als  demés  amics.  Ahr 
Deu!...  Ja  veus  que  me  l'estimo  al  teu  amo!  Doncs 
encara  es  més  l'enveja  que  li  tinc  a  l'home!  Res 
de  mal,  per  això.  Enveja  de  la  bona!  An  ell  li 
diuen  el  gran  Aleix;  no  com  a  tu't  diuen  Privat,  a 
un  altre  Pere  i  a  un  altre  Joan!...  Sinó  gran  Aleix, 
com  a  un  rei,  o  com  a  un  Gran  de  la  Rússia, 
tant  mateix! 

PRIVAT 

Perquè  es  tant  alt  i  ben  plantat,  li  deuen  dir.... 

BASTER 

I  cà,  home!  Aquest  nom  vé  d'elles...  Diable!  de 
les  dònes,  que  totes  el  volen...  Oh!  el  gran  Aleix! 
El  gran  Aleix!  No's  guanya  així  com  així  aquest 
nom ! 

(De  sobte  se  sent  el  trot  ràpid  d'un  cavall 
i  apareix,  muntat,  davant  de  la  porta  del 
carrer,  Llucià,  el  fill  de  V Aleix.  Del  cavall 
estant) 

LLUCIÀ 

Oooh!  Xooh!...  Que  tens  cotó  fluix  a  les  orelles,. 
Privat?  No  m'has  sentit  trotar?  Obre-m  la  porta 
com  un  dimoni! 

privat  (obrint) 

Sant  Marc!  El  Llucià  aquí!  Ja  obro.  Veniu  molt 
'hora,  Llucià,  i  ademés,  enfadat... 

llucià  (entrant  a  cavall) 

Oh!  i  tal  que  vinc  enfadat!  El  pare  ho  fa  tant 
be  que'm  dona  els  cavalls  pitjors  i's  guarda  els 
bons  per  ell.  (Descavalca.)  M'acaba  de  passar  un 
disgust  baixant  la  costa  del  bosc  gran...  Trotava 
distret  amb  la  brida  fluixa...  i  paf!  de  genolls  en 
terra  aquest  ròssec!  (Li  mira  els  genolls.)  No  crec 
que  s'hagi  fet  mal;  no's  pot  dir  res  a  cop 
calent.  Després  el  mirarem  millor...  Au!  té,  Privat, 
porta-1  a  l'estable  i  dona-li  un  bon  pinso.  (Privat 
se'n  va  pel  fons  amb  el  cavall.)  I  doncs,  Baster, 
tot  just  som  a  la  tarda  del  dissabte  i  ja  fem  festa? 

BASTER 

He  vingut  a  saber  noves  del  teu  pare...  i  sembla 
que  no  ve  amb  tu. 

LLUCIÀ 

Sembla  que  no  ve  amb  mi,  i  no  crec  pas  que 
arribi  avui. 

BASTER 

Ah!  No  arriba  avui! 

Llucià 

Abans  d'ahir,  que'ns  vam  trobar  a  Banyeres,  va 
jdir-me  que  no'l  esperéssim  el  dissabte;  digué:  «si 
acas  vinc  serà  molt  entrada  la  nit...  però  no'n  con- 
fieu fins  al  diumenge  al  matí. » 

BASTER 

Així,  doncs,  fins  demà  al  matí;  vaig  a  dir-ho  als 
companys. 

LLUCIÀ 

Què  vas  a  dir-los  als  companys? 

BASTER 

•  Que  l'Aleix  no  arriba  fins  demà. 

LLUCIÀ 

Mira,  Baster;  te  diuen  el  baster  alegre,  i  a  mi 
no  m'agrada  la  teva  alegria.  Sou  uns  quants,  i  tu 
un  dels  principals,  que'm  teniu  al  pare  mitg  tras- 
tocat amb  les  vostres  facècies.  Amb  això,  que  no 
us  vegi  gaire  per  aquí... 

BASTER 

An  ell  li  agrada  la  nostra  companyia... 

LLUCIÀ 

A  vosaltres  us  agrada  la  seva,  perquè  us  el 
xucleu  com  a  sangoneres.  Qui  paga  sempre  sinó 
ell? 

BASTER 

Paga  qui  pot  al  mon;  tota  ma  vida  ho  he  vist 
així.  I  potser  sí  que  voldràs  manar  al  teu  pare 
i  a  tots  nosaltres? 

LLUCIÀ 

No  vull  manar  a  ningú.  Però  no  vull  que'ls 
abellots  vinguin  de  fóra  a  xuclar  la  mel  de  la 
nostra  arna;  ni  vull  que  ningú  s'aprofiti  del  natu- 
ral massa  bo  del  pare...  I  prou,  baster:  ja  sabeu 
-que'l  gran  Aleix  no  arriba  avui. 

privat  (venint  del  fons) 
No  vol  tastar  res  el  vostre  cavall... 

LLUCIÀ 

Bona  la  faríem  ara!  Deixem-lo  estar  un  moment; 
veurem  si's  decideix  a  menjar  entretant...  Me'n 
vaig  a  dintre,  que  m'extranya  que  ningú  s'hagi 
deixat  veure.  (Entra  a  la  casa.) 

BASTER 

No  s'asembla  pas  al  seu  pare  aquest...  Una  nit 
tant  xalada  com  anàvem  a  passar! 

PRIVAT 

Què  diu,  que  l'amo  no  arriba  avui? 

BASTER 

Sembla  que  no.  Jo  que  havia  tret  el  fluviol  pera 
aquesta  nit  i  havia  ensajat  una  tocada  nova!... 
Anem-ho  a  dir  als  companys.  Què  hi  farem?  EI 
mon  no  s'acaba  en  un  dia.  A  reveure,  Privat. 

(Se'n  va.) 

PRIVAT 

Adeu,  benaventurat! 

LLUCIÀ 

(sortint  darrera  de  Moàs,  qui  mormola,  se  queixa 
i  ploriqueja) 

He  volgut  escoltar  pera  convence-m.  Ja  m'ho 
deien  que  éreu  un  bruixot  i  un  dimoni  fica-foc, 

però  no  me'n  creia  tant.  Arri  allà!  Fóra!  Crideu, 
ploreu,  gemegueu,  planyeu-vos,  queixeu-vos  a  qui 
us  doni  la  gana.  Què'n  teniu  que  dir  del  meu 
pare!  Quina  ofensa  n'heu  rebut  que  parleu  d'ell 
de  tant  vil  manera? 

MOÀS 

Llucià,tu  m'has  pegat...  No  vull  saber  res  més... 
Sense  respecte  als  meus  pèls  blancs  m'has  pres 
per  la  barba...  Mira,  sang  aquí,  aquí,  a  la  meva 
barba  blanca!...  Oh!  sang!  sang!  Mira  aquí  a  les 
meves  mans  la  meva  sang!  No'm  puc  defensar 
perquè  ets  més  jove,  però  vaig  a  queixar-me  a  la 
justícia! 

LLUCIÀ 

Anem!  Jo  t'hi  acompanyo!...  Ont  vols  anar?... 
A  casa  la  vila?  A  cal  jutge?  Anem!  Allí  t'ensenya- 
ran de  malparlar  la  gent  en  sa  pròpia  casa!...  Au, 
passa  al  davant,  que  jo't  segueixo!  Fes  via,  vell 
bruixot! 

MOÀS 

Allí  t'ensenyaran  de  pegar  a  un  pobre  home! 
Anem!  Allí  t'ensenyaran  lo  que  val  una  gota  de 
sang! 

sofía  (sortint  a  la  porta) 

No  hi  aneu!  Vina  ací,  Llucià!  Entre  tots  dos 
me  posareu  galdosa!  Ah!  no  m'escolteu?  Doncs 
jo  també  vinc. 

(Ella  els  segueix  quan  els  dos  han  desapare- 
gut per  la  porteta.) 

PRIVAT 

Ah!  M'agrada  que'l  Llucià  hagi  donat  una 
llissó  al  desvergonyit.  Però  casa  la  vila  es  davant 
mateix  del  jardí...  Cal  avisar  an  aquells. 

(Se'n  va  pel  fons.  Una  pausa.  Apareixen  Noe- 
mia, Aveli  i  Privat  pel  fons.) 

PRIVAT 

Creu-me,  Avelí:  ves-te'n  per  aquesta  porta  i  de- 
pressa... 

NOEMIA 

Sí,  ves-te'n  per  aquí  desseguida... 

AVELÍ 

Me  n'aniré  per  la  porta  del  carrer,  però 
no  desseguida.  (A  Noemia.)  No  insisteixis  tuf 
(A  Privat.)  Vigila  tu,  Privat.  Diumenge't  pagaré 
el  cafè  i  una  partida  de  bicicleta.  Au!  ves! 

PRIVAT 

M'està  be  lo  de  diumenge;  però  escolta,  Avelí: 
encara  no  hi  has  parlat  prou  amb  la  Noemia?  Me 
posaràs  en  un  compromís,  i  si  tant  la  tiveu,  se 
trencarà  la  corda.  D'aquí  un  instant  tornen  la 
mestressa  i  el  Llucià... 

AVELÍ 

Per  això  mateix,  deixa-ns  sols  i  vigila,  que  no'ns 
sorprenguin... 

PRIVAT 

Ont  tinc  de  vigilar,  digueu-mo!  Aquí?  Allà? 
A  la  porta  del  carrer?  A  la  de  l'hort? 

,    '  AVELÍ 

Ho  sabs  millor  que  jo.  Ves-te'n  en  nom  de  Deuí 

privat  (anant-se' n  pel  fons) 
En  nom  de  Deu,  que  s'acabi  aquest  festeig! 

AVELÍ 

Creu-me,  Noemia,  creu-me,  que  soc  ditxós  de 
veure  com  m'estimes. 

NOEMIA 

Ai!  Estic  neguitosa,  que  no  puc  dir  res.  Mai 
havies  entrat  aquí  al  pati  ni  de  nit  ni  de  dia.  Tens 
massa  atreviment...  Ves-te'n.  De  l'un  instant  a  l'al- 
tre  ens  poden  sorpendre.  Jo  no  puc  viure  amb 
aqueix  sobressalt... 

AVELÍ 

Calla,  tonta;  sempre  has  estat  poruga.  Poruga 
i  desconfiada.  Es  que  no  m'estimes  prou,  Noe- 
mia?... què  dius? 

NOEMIA 

T'ho  he  provat  millor  que  amb  paraules. 

AVELÍ 

Ho  dius  amb  tristesa,  condolen-te'n.  Sí,  fa  dies 

que  estàs  trista...  No  t'espantis.  Jo'm  portaré  com 
un  home.  Un  dia  seràs  la  meva  esposa.  Vindràs 
al  meu  país.  Oh !  el  meu  pais,  quan  el  coneguis ! 
Tot  son  hortes  i  jardins  a  vora'l  mar  sempre  blau ! 
Allí  s'hi  cullen  tot  l'any  les  daurades  taronges. 
Valencià  hermosa !  Allà  hi  ha  la  meva  mare  que 
m'anyora.  Espera  que  li  porti  una  jove  catalana, 
una  Noemia  rossa,  de  grans  ulls  blaus... 

NOEMIA 

Avelí,  no  m'enganyes? 

AVELÍ 

Doncs  si  creus  que  t'enganyo,  deixa  tos  pares 
i  vina  amb  mi  allà,  si  tant  m'estimes... 

NOEMIA 

Quina  noia,  per  molt  que  estimi,  deixa  pare 
i  mare  pera  anar  tant  lluny  amb  el  promès? 

AVELÍ 

Tu  ets  més  que  la  meva  promesa,  Noemia. 

NOEMIA 

Soc  més  i  no  soc  tant.  Ells  no  volen  que'm 
casi  amb  tu,  i  jo  ja  soc  teva,  Avelí.  Vols  sort  més 
trista  que  la  meva,  que  m'he  anat  a  enamorar 
d'un  que  no  té  de  viure  a  la  meva  terra,  i  he  estat 
boja  de  estimar-lo  tant  abans  de  saber  si  podia 
ser  el  meu  home? 

AVELÍ 

Soc  teu  com  tu  ets  meva ! 

NOEMIA 

Quan  una  noia  estima  boja  a  un  home,  ell  pot 
dir  que  es  seva;  una  noia  no  ho  pot  dir  mai  que 
un  home  sigui  seu. 

AVELÍ 

Te  mostres  massa  desconfiada  amb  mi...  Te  re- 
peteixo que'l  dia  que  vulguis  fugir... 

NOEMIA 

Creu-me  que  si  fos  per  la  mare  sola,  fugiría 
amb  tu,  ni  que  fos  a  l'altra  part  de  mon.  A  qui 
no  podré  mai  fer-li  aquest  tort  serà  al  pare. 

AVELÍ 

Sovint  passa  al  revés  això. 

#  NOEMIA 

Pera  la  mare  seria  una  mala  filla,  si  no  fos  pera'l 
pare  la  millor  filla  del  món ;  i  vetaquí  que  ara  la 
balança's  posa  a  nivell,  i  aquí'm  tens,  ni  gaire 
bona  ni  massa  dolenta... 

AVELÍ 

Deliciosa  Noemia !  Dóna  encisadora!  Oh!  que 
t'estimo !  Aquesta  nit  no  faltis  a  l'hort ;  sense  tu 
no  puc  viure... 

3 


34 


Puig  i  Ferreter 


NOEMIA 

L'hort  ha  sigut  el  meu  mal;  me  veus  tant  folla 
que  te  n'aprofites... 

(Privat  entra  corrent) 

PRIVAT 

Coloms  del  meu  colomar,  esventeu-vos,  sepa- 
reu-vos,  que  l'esparver  no  us  trobi  junts.  Tren- 
queu la  conversa,  que  anusareu  al  vespre.  La  mes- 
tressa i  el  Llucià  acaben  de  sortir  de  casa  la  vila... 

AVELÍ 

Per  ont  m'escapo? 

NOEMIA 

Per  l'hort,  Avelí... 

AVELÍ 

Aquesta  nit  al  teu  lloc!... 

NOEMIA 

Lloc  i  hora  i  companyia  tinc  presents  dia  i  nit. 

PRIVAT 

Ja  que  m'heu  fet  perdre  tant  temps  vigilant,  ara 
be  podríeu  ajudar-me  una  estona  a  regar. 

;   '  .  NOEMIA 

Tens  raó,  Privat;  anem  a  regar,  correm... 

PRIVAT 

No  correm  tant. 

NOEMIA 

Per  què? 

PRIVAT 

Si  atrapéssim  l'Avelí,  no  regaríem  gaire... 

NOEMIA 

Les  plantes  rai,  que  tenen  espera. 

PRIVAT 

I  l'amor  no'n  té? 

NOEMIA 

No  tanta,  Privat! 

PRIVAT 

Mestresseta,  l'amor  se  nodreix  de  patiments  i  les 
satisfaccions  el  maten. 

NOEMIA 

Anem!  Anem!  Qui  sab  lo  que  li  es  bo  ni  lo  que 
li  es  dolent  a  l'amor?  Amor  se  nodreix  d'amor,  i  si 
això  li  manca,  se  devora  a  sí  mateix...  Anem,  abans 
no  arribi  la  mare. 

(Se'n  van  pel  fons.  Venen  del  carrer  Sofia 
i  Llucià.) 

LLUCIÀ 

Ha  tingut  sort  que'l  jutge  es  fóra  vila,  si  no... 

SOFÍA 

Tu  n'has  fet  massa  de  pendre-1  per  la  barba. 

LLUCIÀ 

I  ell,  que  volia  alçar  el  bastó  contra  mi? 

SOFÍA 

I  què  havia  d'alçar,  pobre  home! 

LLUCIÀ 

Just!  Planyeu-lo!  Que  no'l  coneixeu  encara? 
L'altre  dia  deieu  que  mai  més  passaria  aquesta 
porta... 

SOFÍA 

Se  m'ha  posat  a  plorar;  m'ha  trencat  el  cor. 
Després  m'ha  ofert  un  manat  de  créixems  precio- 
sos, i  caragols,  i  dues  tòfones. 

LLUCIÀ 

No  teniu  vergonya  d'acceptar-li.  Ont*  es]  això  ? 

(Se'n  va  a  dins.) 

SOFÍA 

Què  vas  a  fer,  Llucià? 

LLUCIÀ 

(sortint  i  llançant  amb  fúria  lo  que  ha  dut  el  vell 

Au!  Enlaire  tot:  caragols,  tòfones,  créixems! 
Vergonya  a  vos,  d'admetre  a  casa  a  qui  parla  tant 
malament  del  pare ! 

(Entra  a  la  casa  i  tanca  la  porta.) 

SOFÍA 

No  li  toqueu  son  pare !  Igual  que  la  Noemia. 
No  sé  què'ls  dona  a  la  gent!  [Ah!  Maleit  Aleix! 
Ets  un  dimoni  i  tothom  te  creu  un  àngel ! 

(Se  posa  a  recullir  lo  que  ha  llançat  Llucià.) 

llucià  (que  obre  la  finestra  de  dalt) 
Mare !  no  reculliu  això,  en  nom  de  Deu ! 

SOFÍA 

No  vull  aquest  escampall... 

llucià 

Llanceu-ho ! 

SOFÍA 

I  a  tu  què't  fa  això?  Valdria  més  que'm  parlessis 
de  ton  pare,  que  encara  no  me  n'has  dit  res,  tant 
mateix ! 

LLUCIÀ 

Esperava  que  vos  me'n" preguntéssiu. 

SOFÍA 

Era  a  tu  que't  tocava  parlar-me'n. 

LLUCIÀ 

Doncs  va  dir-me* abans  d'ahir,  a  Banyeres,^que 
potser  no  arribaria  fins  diumenge  al  dematí.  J"" 

SOFÍA 

No  hi  ha  per  aquells  volts  el  castelPde  Come- 
lles?... eh?  Tu!  Respon! 

LLUCIÀ 

Crec  que  sí. 

SOFÍA 

Ja  està  comprès,  així. 

LLUCIÀ 

Mare!  No  sentiu  els  seus  picarols?  M'ho  havia 
semblat  fa  un  instant.  Oi,  sí  que  es  ell !  Diable ! 
M'ha  ben  enganyat  el  pare! 

(Desapareix  jooisament) 

SOFÍA 

Que  fins  diumenge  no  arribaria,  i  ara's  presen- 
ta?... Aleix,  no  més  penses  quina  la  faràs  pera 
dur-me  venuda. 

llucià  (sortint  de  la  casa) 

Aneu-li  a  obrir  les  portes!  Noemia!  Noemia! 
El  pare  arriba ! 

noemia  (venint  del  fons  seguida  de  Privat) 

T'ho  he  dit,  oi,  Privat?  Me  sembla  que  sento 
el  cavall  del  pare...  Aquí  el  teniu. 

(Aleix  arriba  a  mitg  trot  dalt  d'un  magnífic 
cavall  negre,  ornat  amb  picarols  brillants 
i  una  soperba  gualdrapa  roja.  Porta  a  la 
gropa  del  seulcavall  un  nen  d'uns  vuit  anys, 
negrenc  i  magristó.) 

Oooh!  Xooh!...  Ja  som  a  casa,  minyó!  Aquí 
teniu  un  nou  hoste.  (Del  cavall  estant  alça  el  noi 
en  braços  i  crida:)  Qui  el  vol?  Qui  el  vol?  Tots 
esteu  boca-badats!  A  tu  te'l  dono,  Noemia,  per- 
què li  facis  de  mare!  (Ell  mateix,  del  cavall  es- 
tant, s'inclina  i  et  deixa  a  terra.)  Apa !  Saltirona 
per  aquí !  I  ara !  com  camines  ?  Que  se  fhan  fet 
nafres  a  les  anques?  Mal  cavaller  seràs. 

(Descavalca.) 

NOEMIA 

D'ont  heu  tret  aquesta  criatura,  pare? 

ALEIX 

Espera;  prou  vagarà  de  contar-vos-ho.  Té,  Pri- 
vat; porta-m  el  Brunell  a  l'estable.  Tracta-1  ber 
que  s'ho  mereix.  (Donant-li  un  cop  a  l'anca. 
Diu  a  Sofia.)  I  a  tu,  quants  cops  t'ho  hauré  de 
dir?  Cada  vegada  lo  mateix.  Sembla  que  no 
arribi  ningú.  No  tens  millor  roba  pera  esperar 
al  teu  home  ? 

LLUCIÀ 

La  mare  no  t'esperava  fins  demà. 

ALEIX 

I  tu,  com  estàs,  Noemia? 

NOEMIA 

.  Si  fa  o  no  fa,  igual  com  me  deixàreu.  Us  vull 
demanar  una  gran  mercè... 

ALEIX 

Tu  diràs.  (4  Sofia.)  Per  què  fas  tant  mala  cara 
tu?  I  les  nostres  veïnes,  les  meves  amigues,  aont 
son?  Aont  son  la  Maria  Arnau  i  la  Filomena?  I  la 
Franciscà  Duch?  I  la  filla  de  l'Agna? 

SOFÍA 

No'n  tens  prou  amb  les  que  trobes  donant  el 
volt,  que  encara  demanes  aquestes? 

ALEIX 

La  vostra  mare  sempre  serà  gelosa.  Se  pensa 
que  per  tot  arreu  tinc  aventures.  Uf !  Fugiu !  Don 
JuanL.  ï  jo  no  més  espero  arribar  a  casa  pera 
abraçar  a  la  vella...  (Se  li  acosta.) 

SOFÍA 

Fuig-me  d'aquí,  hipòcrita ! 

ALEIX 

Vaja!  No  hi  ha  manera  de  fer  les  paus!  Cada 
vegada  que  torno  d'un  dels  meus  viatges  me  dic : 
«  M'ho  pendré  d'aquesta  o  d'aquesta  altra  manera 
pera  ferme-la  meva?»  I  fracasso  cada  cop,  m'ho 
prengui  com  vulgui.  Sempre  la  trobo  més  pun- 
xosa  que  un  erissó.  Llucià,  tanca  la  porta  gran. 
Anem,  Noemia,  que  us  contaré  com  he  trobat 
aquest  minyó!... 

BASTER 

(empenyent  la  porta,  que  Llucià  tanca,  i  entrant) 
Ep,  tu !  No'm  clavis  la  porta  al  nas !  Ja  ho  sé, 
ja,  que  ha  arribat  el  gran  Aleix... 


El  gran  Aleix 


41 


ALEIX 

El  Baster  alegre!  Dimontri !  Algú  que's  deixa 
veure  a  la  fi... 

BASTER 

Hola!  Com  a  anat  això,  Aleix?  Has  estat  massa 
dies  fóra ;  la  nostra  colla  semblava  la  colla  dels 
«nterra-morts,  sense  tu... 

SOFÍA 

I  què  n'hem  de  fer  d'aquest  marrec,  ara? 
{Al  nen.)  Què  mires  amb  aquests  ulls  tant  esve- 
rats? 

ALEIX 

No  te'n  cuidis  d'ell ;  millor  ho  farà  la  Noemia 
que  tu. 

SOFÍA 

Que  es  algun  príncep  o  fill  d'alguna  senyora 
noble? 

NOEMIA 

.  M'ha  dit  que  té  gana,  pare.  Me'n  vaig  a  donar- 
li  alguna  cosa.  (Entra  a  la  casa  seguida  del  nen.) 

ALEIX 

Doncs  digue-m,  Llucià:  què  has  fet  d'abans 
d'ahir,  que  vàrem  trobar-nos? 

LLUCIÀ 

He  anat  a  les  masies  que  vàreu  indicar-me. 

ALEIX 

Has  trobat  totes  les  eugues  en  zel? 

LLUCIÀ 

Totes,  pare. 

ALEIX 

I.l'Afuat,  què  tal? 

LLUCIÀ 

Molt  be;  no  més  ara,  al  tornar,  a  mitja  hora 
d'aquí,  baixant  la  costa,  ha  ensopegat,  tocant  de 
genolls  a  terra.  No  sé  si  ha  estat  culpa  meva,, 
o  què... 

ALEIX 

I  es  clar  que  ha  sigut  culpa  teva,  llamp  de  Deu  ï 
Això  es  que  duies  la  brida  massa  fluixa!  No  sabs 
que's  pot  desgraciar  per  tota  la  vida  un  cavall  que 
toqui  de  genolls  a  terra? 

LLUCIÀ 

Sí,  pare,  que  ho  sé... 

ALEIX 

I  doncs!  Per  què  vas  distret?  Per  cert  que  no 
tens  l'aire  d'un  badoc,  Llucià!  Per  tot  arreu  ont 
vas  passar  l'altra  vegada  la  gent  no  té  prou  boca 
pera  alabarte!  «Me  diuen:  —Teniu  un  fill  que  us 
farà  la  pols,  Aleix !  —  I  be,  força  que  me  n'alegro 
—jo'ls  responc:— Això  es  l'orgull  d'un  pare.>  Perà 
aquesta  no  te  la  perdono,  Llucià!  Deixar  caure 

així  el  teu  cavall...  un  dels  nostres  cavalls!...  que  be 
prou  se  diu  que  en  tota  la  comarca  no  hi  ha  mi- 
llors sementals  que'ls  nostres...  Vaja,  anem  a  veure 
la  bèstia!  (^4/  Baster.)  Perdona,  Baster,  que  ja  tor- 
nem... 

baster  (seguint-los) 

Trobo,  Aleix,  que  no  fas  gaire  cas  de  mi  aquesta 
vegada.  Com  si  ni'm  vegeses,  i  soc  al  teu  costat  fa 
un  quart.  (Desapareixen  pel  fons.) 

noemia  (sortint  de  la  casa  amb  el  nen) 
Es  un  gust  veure  menjar  aquesta  criatura! 

SOFÍA 

Què  n'hem  de  fer  d'aquest  menja-pa?  No  són 
bons  pera  res  els  xicots  de  la  seva  edat.  Mengen 
com  un  home  i  treballen  menys  que  un  goç.  Tu, 
d'ont  ets?  D'ont  t'ha  enfullat  l'Aleix?  Qui  es  ta 
mare?  No  ho  sabs?  Eh!  Respon! 

noemia 

Me  l'espanteu,  tractant-lo  així.  A  mi  m'ho  diu 
tot:  com  se  diu,  ont  l'ha  trobat  el  pare... 

SOFÍA 

A  veure:  com  te  dius?  Tu,  respon;  treu-te  el  pa 
de  la  boca,  afamat! 

NOEMIA 

Així  voleu  que  us  respongui? 

SOFÍA 

Massa  el  dèu  tenir  advertit  l'Aleix. 

(  Venen  del  fons  Aleix,  Llucià,  Privat  i  Baster.) 

ALEIX 

Sembla  que  no  es  gran  cosa.  De  totes  maneres, 
vull  que  li  dongui  una  ullada  el  veterinari;  en 
Privat  l'anirà  a  cercar  més  tard... 

BASTER 

Jo't  dic,  Aleix,  si  hem  de  fer  xerinola  aquesta 
nit,  i  tu  no'fn  respons  ni'm  sents...  Que  t'ha  dit 
alguna  cosa  el  teu  fill? 

ALEIX 

£1  meu  fill?  De  què? 

BASTER 

Ara  fa  un  quart  que  jo  he  vingut  a  preguntar 
per  tu;  poc  se  n'ha  mancat  que  no'm  tregués  del 
pati... 

ALEIX 

Què  es  això,  Llucià?  Vols  fer  com  ta  mare,  que, 
poc  a  poc,  m'ha  tret  tots  els  companys  de  casa? 
De  quan  ençà  vas  contra'l  teu  pare,  tu? 

LLUCIÀ 

No  contra'l  pare:  contra  alguna  mala  costum 
seva. 

aleix  (ofès;  al  Baster) 

Ves;  digues  a  tots  els  companys  que  jo'ls  con- 
vido a  beure  una  copa  junts,  amb  motiu  de  la 
meva  arribada. 

SOFÍA 

Així  es  com  se  pugen  les  cases,  així ! 

ALEIX 

Es  que  un  home  que  treballa  i  els  guanya  com 
jo,  Llucià,  no's  pot  permetre,  de  quan  en  quanr 
alguna  xalada?  Jo  soc  d'un  natural  alegre,  i  tu 
més  aviat  ets  sorrut.  Doncs  estaria  be  que  ja 
t'obligués  a  riure  sempre,  a  mostrar-te  amb  cara 
de  festa  i  etjegant  facècies  per  la  boca?  No;  per- 
què no  es  el  teu  natural.  En  quant  a  mi,  deixa-m 
estar  de  festa  i  xalar-me  després  del  treball,, 
que  d'altra  manera  no  sé  compendre  la  vida. 
Pren-me  les  ganes  de  divertir-me  i  m'hauras  pres 
les  ganes  de  treballar,  t'ho  juro.  Quin  es  l'home 
que  no  s'assembla  a  una  medalla,  que  té  cara 
i  creu? 

LLUCIÀ 

Jo  ho  dic  perquè  quan  sou  tots  junts  ne  feu? 
un  gra  massa,  pare.  Es  la  companyia.  Aquest 
i  els  altres  companys  de  gresca  són  tant  bones 
persones  com  vos  mateix,  i  vos  no  aniríeu  amb 
ells  si  no  ho  fóssiu.  Però  l'home  sol  es  una  cosa; 
l'home  ajuntat  amb  altres  no  es  el  mateix  que 
quan  es  sol.  Cap  dels  que  aneu  se  deixarà  domi- 
nar pel  vi  quan  es  sol,  i  quan  sou  junts  tots  beveu 


46 


Puig  i  Ferreter 


massa.  Qui  de  vosaltres  es  capaç  d'una  malifeta? 
I  tots  junts  una  nit  vàreu  destroçar  la  font  de  la 
vila. 

BASTER  . 

El  gran  Aleix  se  n'havia  anat  abans,  aquella  nit. 
Prou  que  ho  dèiem  després:  si  l'Aleix  hi  hagués 
sigut,  això  no  s'hauria  fet.  Vetaquí  com,  de  no 
ser-hi  l'Aleix,  ell  va  tenir  la  culpa  que's  destrocés 
Ja  font. 

ALEIX 

M'agrada  que  hagis  dit  això.  I  ara  que  ve 
a  tom...  Tu,  Baster,  guarda-m  de  mentir.  Mira  r 
quan  anem  a  una  festa  major,  qualsevol  de  nos- 
altres mena  la  tartana;  el  primer  que  s'hi  troba. 
No  es  pas  així  de  tornada,  que  sempre  la  meno 
jo,  veritat?  Per  què?  No  ho  sabs?  Perquè  l'Aleix, 
de  tots,  es  l'únic  que  torna  sempre  serè.  I  ja  se 
sab;  això  es  com  una  llei,  entre  nosaltres,  que  si 
no's  cumplís,  de  tots  aquests  ja  no  se'n  contaria 
gall  ni  gallina.  Això  per  lo  que  has  dit  del  beure- 
Lo  que  hi  ha  es  que  tu  ets  un  bon  troç  massa  in- 
teressat, i'm  fa  por  que  amb  els  anys  no't  tornis 
egoista  encara... 

LLUCIÀ 

I  aneu  a  fer  xalades,  en  nom  de  Deu!  No  us 
cregueu  que  jo  us  vulgui  manar  tampoc. 

NOEMIA 

No't  sembla,  Privat,  que  amb  el  natural  del 
pare  no  cal  que  m'espanti  pera  parlar-li  de  l'Avelí? 

PRIVAT 

No,  mestresseta. 

NOEMIA 

Aquesta  mateixa  nit  li  confessaré  tot. 

BASTER 

I  doncs,  puc  dir  als  companys  que'ns  reunirem 
aquesta  nit? 

ALEIX 

Aquesta  nit  no,  Baster... 

BASTER 

Doncs  quan? 

ALEIX 

No  puc  dir-t'ho... 

BASTER 

Es  la  primera  vegada  que  respons  així... 

ALEIX 

Potser  ara  no  vindré  tant  amb  vosaltres... 

BASTER 

Doncs  què'ls  diré  als  companys? 

ALEIX 

Digue-ls  que'l  gran  Aleix  ja  ha  complert  els 
quaranta...  que  ja'n  fa  vint  que  celebra  festes 

i  xerinoles,  que  ja  comença  a  estar  cansat  de  dir 
facècies... 

(S'asseu  gravement  en  un  graó  del  replà.) 

BASTER 

Ah,  no!  Els  diré  així:  el  gran  Aleix  ja  no  es  el 
gran  Aleix;  es  un  Aleix  qualsevol;  la  seva  dóna 
i  el  seu  fill  se  li  han  posat  les  calces,  i  de  vergo- 
nya no  vol  venir  més  amb  nosaltres... 

ALEIX 

Com  te  plagui,  Baster,  com  te  plagui. 


BASTER 

No'ls  diré  res,  perquè  sé  que  vindràs  quan? 
sigui  l'hora.  Serem  tots  al  cafè;  no  fassis  coses..- 

(Se'nva.y 

LLUCIÀ 

Pare,  aneu  amb  els  companys  a  fer  la  gresca~ 
No  voldria  que  jo... 


ALEIX 


No,  fill  meu,  que  ja  sé  que  n'he  fet  massa.. 
Massa  he  espremut  el  suc  de  la  vida.  Creieu  que 
n'han  sigut  d'alegres  els  meus  dies! 


SOFIA 


I  jo  quants  cops  t'ho  hè  pregat  que  mudessis 
de  vida?  Mai  m'has  cregut.  Un  sol  dia  que'l  teu 
fill  t'adverteix,  l'escoltes...  1  a  mi...  i  a  mi... 

ALEIX 

Mireu-vos-la:  està  rabiosa.  Greu  li  sab  que  es- 
colti els  çoncells  del  meu  fill...  Prou  sabs  que  es 
per  tu,  que  m'has  fet  aborrir  la  vida  de  casa,  que 
m'he  aficionat  a  les  gresques  i  xalades. 

LLUCIÀ 

Si  us  disputeu  me'n  vaig  de  casa,  pare! 

ALEIX 

Si  jo  vull  pau,  costi  lo  que  costi  !  Per  tenir  pau 
a  casa  vull  desfer-me  del  companys!  Mes  ella  vol 
guerra,  guerra  sempre  encesa. 

LLUCIÀ 

Prou,  pare;  i  vos  també...  Distreieu-vos;  con- 
teu-nos com  heu  trobat  aquest  minyó... 

ALEIX 

Ah,  sí! 

SOFÍA 

(que  s'ha  assegut  al  replà,  arraulida, 
aguantant-se  el  mentó  amb  les  mans ) 
L'has  portat  pera  guardar-lo  a  casa,  aquest  nen? 

.    .   .  _  ALEIX 

1  doncs!  No  dèiem  sempre  que'ns  faltava  un 
mocet,  un  regatxo  pera  les  feines  menudes? 

SOFÍA 

No  veus  que  té  la  llet  al  morro!  Es  bo  pera. 
anar  a  estudi  i  no  per  la  feina! 

ALEIX 

La  Noemia  l'ensenyarà  de  llegir  a  les  vetlles, 
ella  que  es  la  lletrada  de  casa.  Acosta-t,  tu,  Pri- 
vat... Ah!  s'hi  està  be  aquí  a  la  fresca,  voltat  de 
vosaltres,  després  de  tants  dies  d'estar  fóra  de 
casa.  I  tu,  Xandri?  Encara  no  t'han  sentit  la  veu 
aquests.  No  ho  sabeu?  Se  diu  Xandri;  ja  es  un 
nom  ben  extrany. 

PRIVAT 

Quin  dia  dèu  ser  sant  Xandri? 

NOEMIA 

Com  us  ha  vingut  la  pensada  de  portar-lo  a  casa? 

SOFÍA 

I  d'ont  l'has  tret?  Això  vull  saber  jo. 

ALEIX 

Així  com  la  tristesa  encongeix  i  fa  esquerps  els 
homes,  l'alegria  els  fa  millors  del  que  són.  Creus 
tu  que  venia  poc  content  cap  a  casa,  jo!  Per  tot 
arreu  m'havien  dit  força  be  de  tu.  Havia  fet  un 
bon  negoci  amb  uns  pollins.  Per  tot  arreu  havia 
sentit  dir  que'ls  sementals  de  ca  l'Aleix  eren  els 
millors  del  mon.  Sis  cases  noves  conto  entre'ls 
meus  parroquians...  Tot  això'm  feia  tornar  a  casa 
content  com  unes  Pasqües !  Ademés,  la  satisfacció 
de  sempre;  allò  de  ser  tant  ben  rebut  per  tot 
arreu...  lo  millor  del  rebost  i  del  celler  es  pera'l 
gran  Aleix.  Allà  ont  va  amb  el  seu  cavall...  gran 

Aleix  per  ací  i  gran  Aleix  per  allà!...  Tothom 
m'ensenyava  els  pollins  de  l'any  passat  amb  or- 
gull, mai  havien  vist  bèsties  més  hermosesL. 

LLUCIÀ 

Igual  pels  llocs  ont  jo  passava. 

ALEIX 

Així  ho  crec.  Jo'm  deia,  tornant:  Amb  lo  con- 
tenta que  la  gent  està  del  tracte  del  meu  fill,  din- 
tre dos  anys  serem  els  amos  de  la  comarca.  I  pen- 
sava: L'any  vinent,  ademés,  farem  sortir  al  Privat 
amb  un  bon  pare... 

PRIVAT 

Força  que  m'agradaria! 

ALEIX 

No  ho  pots  creure  com  som  ben  rebuts  per  tot 
arreu !  Nosaltres  portem  la  llevor  del  noble  cavall 
ajuda  de  l'home!  I  les  eugues  que's  mor-fonen  en 
les  estables  renillen  briosament  quan  senten  l'olor 
del  mascle.  I  aquell  dia  a  la  casa  es  una  festa.  Oh, 
l'hermosa  cosa,  l'ajuntament  del  cavall  amb  l'euga! 
Jo  l'he  presenciada  mil  cops,  i  es  sempre  pera  mi 
una  cosa  nova! 

SOFÍA 

Calla,  si't  plau!  La  teva  ànima  es  bruta  com  la 
teva  parlería. 

ALEIX 

Mal  llamp  de  dóna!  Que  res  me  trobi  ben  fet 
ni  ben  dit!  Veniu,  fills  meus:  us  ho  contaré  a  vos- 
altres sols.  Deixem-la,  que's  corsequi... 

NOEMIA 

Calmeu-vos,  pare.  Digueu  com  heu  trobat  el 
Xandri. 

aleix  (després  d'una  pausa ) 

Venia,  doncs,  content  cap  casa,  i  a  mida  que 
avançava  veia  que  les  plujes  primaverals  havien 
sigut  més  abundoses  cap  aquí...  Bons  seran  els 
blats  aquest  any,  pensava  jo... 

PRIVAT 

I  ho  són,  a  fe!  D'anys  que  no  s'havia  presentat 
una  cullita  de  sant  Joan  més  hermosa! 

ALEIX 

Doncs  amb  aquests  pensaments  venia  ahir  dis- 
tret, i  el  Brunell  me  portava  a  mitg  trot,  quan 
aconsegueixo  una  colla  de  roda-mons,  amb  sos 
cavalls  magres  i  carros  pintats  que  semblen  barra- 
ques de  fira,  i  dònes  amb  el  fill  lligat  a  l'espatlla... 
Extranya  gent!  El  que  semblava  el  patró  de  tots 
ells  va  cridar-me.  Se'ls  havia  escapat  un  noi  de  la 
colla:  «Si  vos,  que  aneu  més  depressa,  l'atrapeu  per 
la  carretera,  digueu-li  que  si  aquesta  nit  no  dorm 
amb  nosaltres,  que  no  provi  de  tornar,  perquè  el 

mataré  a  fuetades.»  Va  dir-me...  Al  cap-vespre 
vaig  atrapar-lo;  li  vaig  parlar;  me  va  fer  compas- 
sió... 

sofía 

No  t'has  empeltat  mala  rondalla,  Aleix! 

ALEIX 

Què  vols  dir? 

SOFÍA 

Que  no't  crec  d'una  paraula! 

NOEMIA 

Per  què'ns  enganyaria  el  pare? 

ALEIX 

Xandri,  no  es  així  com  ho  conto? 

XANDRI 

Sí,  amo. 

ALEIX 

Així  que  l'he  vist  li  he  dit  les  mateixes  parau- 
les del  vell  roda-món.  Ell  que's  posa  a  tremolar, 
jo  que  li  dic... 

SOFÍA 

Aleix,  no  diguis  més  mentides!  Aquest  noi  es 
teu  i  de  la  senyora  de  Comelles! 

aleix  (furiós) 

De  la  senyora  de...  La  gelosia  la  corseca  aquesta 
dóna! 

LLUCIÀ 

Conteniu-vos,  pare!  El  bruixot  d'en  Moàs  li  ha 
omplert  el  cap  aquesta  tarda! 

ALEIX 

T'ha  dit  que  jo  tenia  un  fill  amb  la  de  Come- 
lles, aquell  bruixot? 

SOFÍA 

Sí,  sí!  I  es  aquest  que  ara'm  portes! 

ALEIX 

I  tu,  Sofia,  goses  a  parlar  així  sense  saber  res 
cert,  no  més  per  lo  que  t'ha  dit  el  beneit  de  Moàst 
quan  jo  fa  vint  anys,  vint  anys!... 

SOFÍA 

Digue-ho!  Ja  ho  pots  dir!  Ja'm  pesa  a  l'ànima 
aquest  secret  tant  llarg!  Per  ell  fa  vint  anys 
que'm  tens  dominada.  Digue-ho  tu  mateix!  Me 
pesa  tanta  falsa  bondat  que  t'excusa  pera  fer-me 
tota  mena  de  traicions!  Digue-ho,  perquè  si  no, 
ko  diré  jo!... 

ALEIX 

Jo  no  ho  diré  pas.  Ni  tu  tampoc,  Sofia.  Abans 
me  tallaré  la  llengua,  que  dir-ho! 

noemia  (acostant-s'hi) 

Què  es  això,  pare?  Què  us  passa?  Què  vol  dir 
la  mare? 

ALEIX 

Veus?  Ho  veus?  A  mi  s'acosta  i  no  a  tu.  Ara 
digue-ho,  si  goses... 

SOFÍA 

Per  això  temps  ha  que  ho  vull  dir,  i  ara  ho  dic... 
Noemia,  aquest  home  no  ha  sigut  mai  el  teu 
pare... 

NOEMIA 

Deu  meu!  Això  es  possible? 

ALEIX 

Cert  es,  filla  meva! 

(Noemia  plora.) 

LLUCIÀ 

Que  somniem  o  què?  Tants  anys  hem  viscut 
enganyats? 

ALEIX 

Veniu,  fills  meus.  I  tu  i  tot.  D'això  se  n'ha  de 
parlar  molt  serenament!  Entrem  a  casa! 

L'acció  al  mateix  lloc,  dos  dies  després  al  vespre 

(Sofia  està  asseguda  en  un  esgraó  de  davant 
de  la  porta;  el  mento  apoiat  entre  ses  mans, 
mirant  vagament  al  seu  davant.  Apareix 
Moàs  per  la  porta  del  soterrani.) 

SOVÍA 

Ont  aneu?  No  us  he  cridat  encara. 

MOÀS 

Me  canso  d'estar  a  baix.  Si  m'haguessiu  portat 
menjar,  com  m'heu  promès... 

SOFÍA 

No  he  pogut.  Fins  ara  mateix  no  se  n'ha  anat 
el  Llucià. 

MOÀS 

He  sentit  un  cavall  a  mitja  tarda.  Qui  era? 

SOFÍA 

L'Aleix,  que  ha  marxat  fóra  vila  a  cercar  un 
remei  pera  un  cavall  malalt. 

MOÀS 

Així,  puc  estar-me  aquí  sense  por.  Però  no, 
que'l  Llucià  pot  tornar  de  l'un  moment  a  l'altre... 

SOFÍA 

El  Llucià  tardarà  a  venir.  Potser  s'estarà  al  cafè 
fins  que  senti  arribar  son  pare. 

MOÀS 

Doncs  podria  entrar  a  dins  a  menjar  alguna 
cosa.  Mentrestant  me  direu  què  voleu  de  mi. 

SOFÍA 

Be  estem  aquí,  Moàs.  Espereu-vos;  ja  us  ne  do- 
naré de  menjar.  Primer  es  una  altra  cosa. 

MOÀS 

Què  us  passa,  mestressa?  Què  voleu  de  mi? 
Per  què,  quan  m'heu  vist  passar,  m'heu  cridat 
i  m'heu  fet  amagar,  dient-me:  «Fins  a  la  nit,  des- 
prés de  sopar...»? 

SOFÍA 

Ai,  Moàs!  Soc  molt  dissortada! 

MOÀS 

Per  què  sou  dissortada! 

SOFÍA 

(posant-li  les  mans  a  l'espatlla) 

Ai,  Moàs!  No  hi  ha  dóna  més  dissortada  que 
jo!  Ni  l'Aleix  ni  els  fills  no  m'estimen.  Ningú 
m'estima,  Moàs! 

MOÀS 

Algú,  sí,  que  us  estima. 

SOFÍA 

Ningú  en  tot  el  món. 

MOÀS 

A  fe  de  Deu  que  sí!  Recordeu-vos  de  mi...,  fa 
molts  anys  que... 

SOFÍA 

Això  no  ho  he  cregut  mai  veritat. 

MOÀS 

No  digueu  que  ningú  us  estimi,  al  món!  Di- 
gueu que  no  ho  voleu  creure... 

SOFÍA 

Jo  no  crec  res  sense  proves... 

MOÀS 

Quines  proves  voldríeu?  Fa  dèu  anys- que  us 
ne  dono,  de  proves... 

SOFÍA 

Perquè'm  porteu  futeses  totes  les  setmanes? 
També'n  porteu  a  d'altres,  indiferentment. 

MOÀS 

Està  clar  que'n  porto  a  d'altres.  Es  la  vida. 
Entre  ací  i  allà  un  se  la  campa... 

SOFÍA 

Ah!  Que  he  sigut  poc  sortosa  en  tot!  Ningú 
que'm  volgués  bé!  Hi  ha  dònes  que  són  desgra- 
ciades amb  el  marit,  com  jo,  però  troben  un 
home...  un  home... 

MOÀS 

No  l'heu  volgut... 

SOFÍA 

L'home  que  jo  vull  dir...  I  be,  què  us  conto 
a  vos?  Oblidava  que'ls  uns  us  diuen  Moàs  el 
tocat,  i  altres  l'estúpid  d'en  Moàs... 

MOÀS 

Vos  sabeu  que  no  ho  he  estat  mai;  que'l  tocat 
i  l'estúpid  els  he  fet  quan  m'ha  convingut. 

SOFÍA 

De  fer  l'estúpid,  un  acaba  tornant-s'hi. 

MOÀS 

No  us  fieu  de  qui,  sense  esser-ho,  consent  en 
passar  als  ulls  dels  altres  per  estúpid. 

SOFÍA 

I  doncs,  Moàs,  seríeu  capaç  de  fer  algun  sacri- 
fici per  mi? 

MOÀS 

Lo  que  vos  volgueu,  mentres... 

SOFÍA 

Mentres  què? 

MOÀS 

Mentres  per  paga  no'm  volgueu  donar  quatre 
diners,  menjar  o  roba  vella  de  l'Aleix...  La  paga 
ha  de  ser  una  altra. 

SOFÍA 

Allavores  seríeu  capaç  de... 

(Li  parla  un  instant  a  l'orella.) 

MOÀS 

Me  repugna,  mestressa... 

SOFÍA 

Sou  un  no-res,  Moàs.  M'escolteu  boca-badat, 
sembla  que  a  tot  me  dieu  que  sí  amb  els  ulls 
i  amb  el  moviment  del  cap,  i  quan  acabo  i  us 
miro  volent-vos  dir":  «Ho  fareu?»,  me  respo- 
neu, esgarrifat:  «Me  repugna,  mestressa...*  I  be! 
Què  es  això  de  repugnar?  No  heu  fet  coses  pit- 
jors? No  heu  robat?  No  heu  fet  córrer  la  sang 
d'altri?  No  heu  estat  a  presiri?  Per  què  no  po- 

deu  fer  això?  Sou  un  gandul  i  un  covard  que  ni 
per  una  dóna  us  voleu  atrevir  a...  Arri  allà!  Que 
mai  més  us  vegi  per  aquí!  Al  jaç  els  goços  porucs! 
Que  la  misèria  us  acompanyi,  cavall  xacrós! 

(Se'n  va  furiosa  cap  dintre  la  casa.) 

moàs  (seguint-la) 

No  us  enfadeu  tant  amb  mi...  Escolteu-me... 
Considereu... 

sofía  (a  la  porta) 

No'm  seguiu,  Moàs!  No'm  digueu  mai  més 
res.  No  us  escoltaré  mentres  no  hagueu  fet  lo  que 
us  demano. 

MOÀS 

Ja  us  he  dit  que'm  repugnava...  Fer  mal  a  una 
criatura!... 

SOFÍA 

Abaixeu  la  veu,  imbècil!  Qui  us  diu  que  li  tin- 
gueu de  fer  mal?  Això  es  cosa  vostra. 

MOÀS 

Com  se  pot  impedir  que  torni  la^criatura,  sense 
fer-li  mal? 

SOFÍA 

Portant-la  ben  lluny. 

MOÀS 

Ben  lluny?  Aont?  Sols  hi  ha  un  lloc  prou 
lluny  pera  que  mai  més  ne  torni. 

SOFÍA 

Porteu-li. 

MOÀS 

Oh,  no! 

sofía  (amb  fals  sentiment) 

No  m'heu  estimat  mai  vos,  Moàs!  Allunyeu-vos 
a  l'instant  d'aquí.  Via  fóra!  No  sou  aquell  Moàs 
que  jo'm  creia. 

MOÀS 

Vull  ser  aquell  Moàs  que  vos  voleu.  Ara  mateix 
digueu-me  què  cal  fer.  Dieu  que  dorm  a  la  palliça, 
la  criatura?... 

SOFÍA 

Pst!  Es  aviat.  Aquí  podria  venir.  algú.  Seguiu- 
me  a  l'hort  i  us  diré  el  meu  projecte... 

MOÀS 

Entretant  voldria... 

SOFÍA 

Què,  Moàs?  Demana. 

MOÀS 

Força  menjar  i  bon  beure. 

SOFÍA 

Anem,  i  prompte  allà  mateix  te'n  portaré. 

MOÀS 

Beure  del  millor  que  tingueu. 

SOFÍA 

Un  moment  de  paciència.  Passa  davant.  (Pera 
sí.)  I  en  quan  al  beure,  te'n  donaré  prou  pera  que 
t'embriaguis  fins  a  tant  que'l  cervell  te  vagi  de 
tort,  però  no  els  passos.  (Segueix  a  Moàs  cap 
a  Vhort  Un  moment  de  pausa.  Entra  Privat, 
que  ve  del  carrer.) 

PRIVAT 

Si  l'amor  es  agrait,  de  que'l  serveixi  tant  be, 
m'ha  de  fer  trobar  una  donzella  la  més  graciosa 
d'aquest  món.  (Entra  Noemia  pressosament.)  Ah! 
Sou  vos?  Sabeu  si  l'amor  es  agrait,  mestresseta? 

NOEMIA 

Digues,  Privat,  que  estic  amb  una  ànsia  mor- 
tal. Tot  el  carrer  que  vaig  darrera  teu.  Li  has 
parlat,  oi?  Què  li  has  dit?  Què  t'ha  respost?  Com 
l'has  trobat?  Trist,  seriós,  enfadat  amb  mi?  En 
quin  lloc  l'has  vist?  Ha  pronunciat  gaires  vega- 
des el  meu  nom? 

PRIVAT 

Com  'respondre  a  tantes  preguntes  al  hora? 
Sí,  li  he  parlat.  Així  que'm  veu  me  diu:  «Es  Noe- 
mia qui  t'envia?»  Jo  li  dic:  «Ella  mateixa.*  I  veus- 
aquí  que'm  dona  una  estreta  de  mà  talment  com 
si  jo  fos  la  propria  Noemia...  Així,  veieu?  (Li  es- 
treny  la  mà.)  No,  encara  més  estreta... 

NOEMIA 

Ai!  Me  fas  mal !  M'has  masegat  la  mà,  Privat! 

PRIVAT 

Me  sembla  que,  venint  d'ell,  no  podia  fer-vos 
mal... 

NOEMIA 

La  pressió  de  les  teves  mans  no  es  pas  la  seva ; 
no's  pot  transmetre  el  tocar  com  les  paraules. 
Digue-m  les  seves,  que  això  sí  que'm  causaria 
alegria. 

PRIVAT 

Les  seves  paraules  no  les  recordo  totes,  ni  jo 
sabria  dir-les  com  ell.  Contenteu-vos  amb  saber 
que  a  cada  quatre  paraules  hi  posava  tres  Noe- 
mies.  Endemés,  l'he  trobat  trist  i  capficat  per- 
què ahir  nit  no  vàreu  comparèixer  a  l'hort  quan 
ell  us  hi  esperava. 

NOEMIA 

Li  has  dit  el  motiu?  Li  has  contat  res  de  lo  que 
va  passar  ahir  a  casa? 

PRIVAT 

No,  mestressa. 

NOEMIA 

Ben  fet;  jo  tampoc  n'hi  dic  res  en  la  meva 
carta.  Aquesta  nit  li  ho  diré  tot.  Li  has  donat  al 
meva  carta,  oi? 

PRIVAT 


L'ha  devorada,  com  un  afamat  un  troç  de  pa, 
i  hauríeu  vist  que  la  seva  cara  s'anava  reanimant 
com  un  llum  al  posar-hi  oli... 

NOEMIA 

I  no  ha  dit  res? 

PRIVAT 

Que  aquesta  nit  vindrà  a  l'hora  que  li  dieu, 
i  que  en  tot  seguirà  fidelment  les  vostres  ordes. 
I  ara  us  hauria  de  fer  un  petó,  si  vos  m'ho  per- 
metéssiu, mestresseta... 

NOEMIA 

Com  un  petó!  Sabs  que  ets  molt  atrevit,  Privat? 

PRIVAT 

L'Avelí  m'ha  dit:  « Digues  que  li  envio  un  pe- 
tó...» I  jo  voldria  saber  com  s'envia  un  petó,  si 
ningú  s'encarrega  de  donar-lo... 

NOEMIA 

Privat,  això  es  una  pensada  teva... 

PRIVAT 

Deixeu-me,  doncs,  anar  al  cafè  fins  que  l'amo 
torni. 

NOEMIA 

Per  mi,  ves  allà  ont  vulguis.  No  tardis  massa, 
que  no  t'hagin  de  renyar,  Privat. 

PRIVAT 

L'amo  tardarà  a  venir  aquesta  nit  amb  el  medi- 
cament. Quan  arribi  deurà  voler  curar  la  bèstia. 
Me  posaré  vora  la  porta  i  sentiré  el  trot  del  seu 
cavall... 

NOEMIA 

Anem !  T'acompanyo  fins  a  mitg  carrer... 

PRIVAT 

Aont  aneu  tant  a  deshora? 

NOEMIA 

A  casa  la  Franciscà  Duc;  ara  ja'n  venia,  i  no 
l'he  trobada  a  casa.  Però  ves...  No  m'esperis, 
Privat.  Ja  hi  aniré  sola.  No  sé  què  tinc  aquesta  nit. 
Tot  ho  faig  amb  por... 

PRIVAT 

Esteu  blanca;  tremoleu...  Alliteu-vos  desseguida, 
Noemia,  que  potser  esteu  malalta.  Creieu-me  a  mi, 
no  sortiu  més  de  casa  aquesta  nit. 

(Se'n  va  cap  al  carrer.) 

NOEMIA 

Es  inútil  que  vulgui  ocultar  la  meva  torbació. 
Aquest  l'ha  coneguda.  Tots  la  coneixerien.  No 
vull  veure  ningú.  Deu  meu !  No  tinc  sentiments 
més  que  pel  meu  amor?  No  soc  filla  ni  germana? 
Soc  no  més  una  dóna  folla  d'amor?  De  res  me 
sento  mentres  ell  me  vulgui.  Que  la  mare  no'm 

vegi.  (Una  pausa.)  Potser  després  me  manca- 
ria l'ocasió  o  la  força  que  ara'm  sobra...  Adeu, 
casa  que  no  ets  la  meva!  Adeu,  totes  les  coses 
estimades  i  no  meves!  Adeu,  bon  pare  sense 
esser-ho,  i  tu,  bon  germà,  i  tu,  mare  dolenta!  Ja 
sols  amb  ell  puc  ser  ditxosa!  Avui  comença  la 
meva  sort  o  la  meva  desgracia ! 
(Se'n  va  pel  carrer.  Una  pausa.  Ve  Sofia 
i  entra  a  la  casa.  Darrera  d'ella,  un  moment 
després,  ve  Llucià.  Al  replà's  troba,  cara 
a  cara,  amb  sa  mare,  qui  surt  de  la  casa 
portant  mitg  pa,  una  botella  de  vi  i  vianda 
dintre  d'un  tovalló.) 

LLUCIÀ 

Ont  aneu,  mare? 

SOFÍA 

D'ont  surts,  Llúcia?  Ont  eres? 

LLUCIÀ 

Dieu-me,  ont  aneu? 

SOFÍA 

Respon-me  tu;  no'm  sents?  Ont  eres,  te  dic? 

LLUCIÀ 

Jo  us  dic :  ont  aneu  amb  aqueix  pa,  aqueix  vi 
i  això  amagat  ?  Responeu-me,  si  us  plau. 

SOFÍA 

Respon-me  tu  primer.  D'ont  vens? 

LLUCIÀ 

A  qui  aneu  a  socórrer  amb  aquesta  minestra? 
De  quan  ençà  us  heu  tornat  caritativa,  mare  ? 

SOFÍA 

Sí,  fill  meu:  m'he  tornat  caritativa. 

LLUCIÀ 

A  qui  va  destinada  la  vostra  caritat?  Pera  qui 
es  el  pa,  el  vi  i  lo  demés  que  porteu  ? 

SOFÍA 

Aquest  pa,  aquest  vi  i  lo  demés  que  porto  es 
pera  una  pobre  dóna  que  viu  allà  als  afores,  en 
una  miserable  barraca  de  troncs  i  palla  que  dona 
al  camp. 

LLUCIÀ 

Com  se  diu  aquesta  dóna? 

SOFÍA 

Crec  que  li  diuen  la  Xollada. 

LLUCIÀ 

De  què  la  coneixeu  aquesta  pobre  dóna? 

SOFÍA 

Aquest  vespre  m'ha  vingut  a  contar  llàstimes. 
Jo  li  he  dit:  «abans  d'anar-me'n  al  llit  us  enviaré 
socors...»  i  ara  li  portava  això... 

LLUCIÀ 

Aquesta  persona,  no  es  digna  de  la  vostra  cari- 
tat. Ja  la  conec,  jo;  no  la  mereix;  no  vull  que  li 
porteu. 

SOFÍA 

Li  ho  he  promès;  què  dirà  de  mi?  No  més  una 
vegada.  Serà  la  darrera  caritat... 

LLUCIÀ 

Mare,  la  vostra  caritat  es  deshonrosa.  Llanceu 
aqueix  pa,  llanceu  aqueix  vi... 

SOFÍA 

Per  què  tindria  de  llançar-ho? 

LLUCIÀ 

Mare,  us  dic  que  llanceu  això... 

SOFÍA 

No  puc  fer  una  bona  acció,  un  dia? 

LLUCIÀ 

Si  totes  les  feu  com  aquesta... 

SOFÍA 

Què  vols  dir? 

LLUCIÀ 

No  m'heu  comprès,  encara? 

SOFÍA 

No  sé  com  parles.  Tu'm  creus  en  tot  dolenta. 
Mes,  ja  que  tu  ho  vols,  torno  a  casa  aquesta  mi- 
nestra... 

LLUC1À 

Pobre  Moàs!  Tant  afamat  que  està!  Porteu-li 
això... 

SOFÍA 

Moàs !  Què  dius  de  Moàs !  Per  què  treus  aquest 
imbècil? 

LLUCIÀ 

Aneu,  porteu-li  lo  que  li  heu  promès,  a  l'imbè- 
cil de  Moàs. 

SOFÍA 

Aont  es?  Què  dius  ara?  Per  què'm  mires  amb 
aquests  ulls,  fill  meu  ? 

LLUCIÀ 

No  tenia  sòn,  ni  ganes  d'anar  al  cafè,  ni  de  par- 
lar, ni  de  veure  a  ningú,  jo  que  me'n  vaig  a  l'hort. 
Allí  pensava  en  el  trastorn  de  casa,  quan  arribeu 
vos  acompanyada  del  Moàs.  Ni  fet  a  posta  pera 
espiar-vos  hauria  caigut  millor...  Jo  m'estava  aja- 
çat dintre  l'herbei...  No  ho  he  pogut  entendre  tot, 
però  he  sentit  ja  prou...  Moàs  deia:  «Me  repugna, 
me  repugna...  Se  tracta  d'una  criatura  indefensa...» 
Per  això  us  he  dit  que  la  vostra  caritat  era  des- 

honrosa..,  deshonrosa...  deshonrosa...  Eh!  m'ente- 
neu ara?  Llanceu  això!  (Li  tira  enlaire.)  Que'l 
vostre  Moàs  ja  qui  sab  ont  es!  D'allí  l'he  tret 
a  puntades  de  peu! 

SOFÍA 

Persona  més  desgraciada  que  ta  mare!...  Res  li 
surt  be ! 

LLUCIÀ 

Desgraciada?  Un  altre  nom  mereixeríeu!  Què 
maquinàveu  amb  aquell  imbècil  de  Moàs?  Eh! 
Digueu!  Quin  mal  li  voleu  fer  an  aquest  pobre 
petit  que  ahir  va  portar  el  pare? 

SOFÍA 

Ai !  ton  pare  passarà  per  bo,  ni  que  fassi  dimo- 
nis, i  jo  seré  un  dimoni  ni  que  fassi  àngels...  Ai, 
fill  meu!  quina  desgracia  la  meva,  que  tothom 
m'aborreix ! 

LLUCIÀ 

Deixeu-vos  de  planys  i  responeu:  Per  què  us 
anàveu  a  valdré  d'en  Moàs  contra  el  petit?...  Què 
li  volíeu  fer? 

SOFÍA 

Ai,  Deu !  Com  si  li  haguéssim  volgut  fer  algun 
mal!  Una  cosa  tant  senzilla!  Oh!  Tots  aneu  con- 
tra mi,  a  casa!  Jo  no  hi  podré  viure!  Tots  contra 
mi!  Tots  contra  mi!  (Plora.) 

LLUCIÀ 

No  ploreu  i  responeu:  Per  què'l  volíeu  allu- 
nyar de  casa,  el  petit? 

SOFÍA 

Ah!  Per  què?  Per  què?  Jo  no  tinc  cap  arma; 
ton  pare  les  té  totes !  A  mi  ningú'm  creu ;  an  ell, 
tothom...  I  be;  jo  volia  fer  una  prova;  jo  volia 
allunyar  aquest  petit  pera  descobrir  si  es  el  seu 
fill.  Allavores  hauríem  vist  l'Aleix  posant  el  crit 
al  cel...  Allavores  no  hauria  pogut  dissimular 
més,  i  vosaltres  m'hauríeu  cregut  una  vegada  a  la 
vida... 

LLUCIÀ 

La  gelosia  us  fa  tornar  dolenta. 

SOFÍA 

Ton  pare  m'hi  ha  fet  tornar. 

LLUCIÀ 

Ell  es  un  home  bo. 

SOFÍA 

Hi  ha  bons  pitjors  que  cap  dolent.  Que  poc 
coneixes  encara  el  món,  fill  meu ! 

LLUCIÀ 

No  sé  què  voleu  dir. 

SOFÍA 

Es  un  home  orgullós,  encara  que  no  ho  sem- 

bli.  Sembla  que  estimi  als  altres  de  tant  que  s'es- 
tima a  sí  mateix.  Tot  ho  fa  pel  seu  bon  nom;  res 
pei  bé  dels  altres.  Pel  seu  bon  nom  sacrificaria 
a  Deu  i  a  sa  mare!  No  en  và  li  diuen  el  gran 
Aleix!  No  te'n  fiis  d'aquests  que  ostenten  davant 
del  públ·lc  tant  gran  nomenada  de  bons.  Tot  lo 
bo  ho  treuen  fóra  i  per  dins  són  odiosos! 


LLUCIÀ 

Per  què'n  parleu  així,  del  pare?  Després  de  lo 
que  vàrem  saber  ahir, gosaríeu  encara  dir-ne  mal? 

SOFÍA 

No;  si  no  te'n  vull  dir  mal.  Ell  no  us  ho  ha  dit 
encara,  tot  lo  que  ha  fet  per  mi.  Ell  no  us  ho  ha 
dit  qui  era  jo  abans  d'entrar  en  aquesta  casa... 

LLUCIÀ 

Qui  ereu  vos? 

SOFÍA 

Si  vosaltres  ho  sapiguessiu,  trobaríeu  molt  més 
gran  lo  que  va  fer  ton  pare. 

LLUCIÀ 

Molt  més  gran  an  ell;  i  a  vos?... 

SOFÍA 

Molt  més  baixa,  fill  meu...  Però  potser  m'esti- 
maríeu més.  Quantes  vegades  m'han  vingut  ga- 
nes de  confessa r-vos... 

llucià  (abatent-se) 
No;  no  confesseu.  (Pausa.) 

SOFÍA 

I  sí,  que  jo  tinc  necessitat  de  dir-t'ho. 

LLUCIÀ 

Ja  ho  comprenc  tot.  Per  què  sentir-ho  dels  vos- 
tres llavis? 

SOFÍA 

M'odies,  Llucià? 

LLUCIÀ 

Us  tinc  llàstima. 

SOFÍA 

Bona  es  la  llàstima.  Escolta-m,  i  potser  m'esti- 
maras. 

LLUCIÀ 

Ja  us  estimo;  sou  la  meva  mare. 

SOFÍA 

No,  que'l  vostre  amor  es  tot  pel  gran  Aleix. 
Ell  m'ha  robat  el  vostre  amor.  Potser  sí  que  això 
m'ha  fet  dolenta.  Oh!  jo  no  ho  era,  no,  quan  vaig 
conèixer  el  teu  pare!  Era  una  noia  que'l  seu  mal 
cap  Phavía  perdut;  però  jo't  juro  per  la  meva 
mare  que  no  era  dolenta !  Sols  al  costat  del  gran 
Aleix  m'hi  he  tornat  Ell  es  com  un  d'aquests 

grans  arbres  que  al  seu  voltant  tots  els  demés 
s'hi  assequen.  No  ho  es,  no,  de  bo  el  teu  pare! 
Potser  ni  ell  mateix  ho  sab;  potser  a  la  vista  del 
món  no  ho  sembla  així;  però  no  ho  es,  de  bo, 
un  home  com  el  teu  pare! 

LLUCIÀ 

Sí;  potser  es  veritat  que  pera  vos  no  ho  ha  estat. 

SOFÍA 

A  mi  m'ha  fet  molt  mal.  Prou  me'n  recordo 
com  era  jo  als  divuit  anys;  tenia  un  cor  molt 
dols;  jo  no  feia  mal  a  ningú;  tothom  me'n  podia 
fer  a  mi.  Allavores  vaig  conèixer  a  ton  pare,  que 
havia  fugit  de  casa  i  feia  a  ciutat  una  vida  alegre. 
Jo  ja  tenia  la  Noemia...  Lo  que  va  passar  ja  ho 
sabs:  ton  pare  s'havia  enamorat  de  mi.  Me  deia 
que'ns  casaría-m,que  faria  de  pare  a  la  meva  filla, 
que  jo  seria  la  mestressa  de  casa  seva...  A  mi'm 
convenia  sortir  d'aquella  situació  i'm  deixava  es- 
timar. Ton  pare  era  un  home  hermós  i  ben  plan- 
tat. Tot  lo  demés  ja  us  ho  va  explicar  ell  ahir.  Sí, 
es  cert  que  un  dia  se'm  presentà  amb  la  xarreta 
i'm  digué:  «Au!  Ha  arribat  l'hora  de  que  siguis 
la  meva  muller!  Tu  i  la  nena  cap  a  casa.»  El  vaig 
seguir  confosa;  pel  camí  no'ns  dèiem  res;  ell 
m'abraçava  sovint.  Però  no  sé  quin  misteri  m'ate- 
rroritzava.  Encara  no  creia  lo  que  veia.  Me  venien 
ganes  de  saltar  de  la  xarreta  i  fugir  camps  a  tra- 
vés amb  la  Noemia  al  braç.  No'm  sentia  digna 
d'aquell  home,  el  seu  amor  me  commovia  fins 

a  fer-me  plorar,  i,  amb  tot,  jo  no  podia  dir  que 
l'estimés.  Arribem  aquí;  el  pati  estava  igual  que 
avui.  Al  trot  de  l'euga  ja  els  dos  vells  havien  sor- 
tit al  replà,  i  aixís  que  la  xarreta  s'atura,  l'Aleix, 
alçant  la  Noemia  en  sos  braços,  diu:  «Aquí  teniu 
la  meva  filla,  pares;  i  aquesta  es  la  que  ha  de  ser 
la  meva  dóna!» 

LLUCIÀ 

Oh!  Això  es  hermós  i  gran!  Sols  un  home  com 
el  pare  es  capaç  de  fer-ho. 

SOFIA 

Sí,  fill  meu,  sí,  que  va  ser  hermós  i  gran! 
I  quan  vaig  entrar  a  la  casa,  entre'ls  dos  vells, 
i  l'Aleix  portant  al  braç  la  meva  filla,  per  primera 
vegada  me  vaig  sentir  tota  d'aquell  home.  Però 
poc  temps  després... 

LLUCIÀ 

Què  va  passar? 

SOFÍA 

Vaig  adonar-me  que  si  jo  era  d'ell,  ell  no  era 
meu...  Ens  havíem  casat,  havien  mort  els  seus 
pares;  i  l'Aleix,  aquí  a  casa,  ja  no  més  hi  portava 
l'enuig  que  li  deixaven  les  aventures  amb  altres 
dònes  i  les  xalades  amb  la  colla  dels  companys. 
Ah!  per  això  ahir,  quan  vaig  veure  que  alçava 
aquell  minyó  tal  com  un  dia  a  la  Noemia,  amb  el 
mateix  gest  i  la  mateixa  cara,  la  gelosia  m'enve- 

rinà  el  cor  i  no  vaig  saber-me  contenir!  Per  això 
mateix  avui  tractava  d'allunyar-lo  de  casa,  no 
pera  fer-li  cap  mal,  sinó  pera  descobrir  del  cert 
si  es  un  fill  seu! 

LLUCIÀ 

I  ara  vull  que  ho  sigui !  No  podríeu  estimar-lo 
com  ell  a  la  vostra  filla?  {Ella  resta  callada.)  No 
responeu?  Es  que  us  avergonyeix  lo  que  anàveu 
a  fer?  Sí,  sí.  Avergonyiu-vos!  Compareu-ho  amb 
lo  que  va  fer  ell.  Avergonyiu-vos  i  ploreu.  Ploreu 
força,  ploreu  força,  pera  que  les  llàgrimes  us  fas- 
sin  tornar  més  bona! 

SOFÍA 

Bona!  Ho  es  tothom  qui  vol,  de  bo?  Jo  deve- 
gades  m'ho  he  preguntat:  «Perquè  no  ets  més 
bona?>  Hi  ha  persones  que  tenen  un  verí  i  un  fel 
dintre  del  cor  que  no'ls  deixen  ser  bons.  I  de  les 
seves  maldats  no'n  tenen  la  culpa  aquells  que'ls 
han  enverinat  el  cor?  Jo  ho  sé  de  mi  perquè  no 
soc  més  bona.  Tot  lo  que  faig  pera  ser-ho  es  per- 
dut; no  se  la  sent,  no  se  la  veu  la  meva  bondat; 
té  de  morir  dintre  de  mi.  Jo,  fent  molt,  ja  no  seré 
mai  bona;  ell  ho  serà  sense  fer  res. 

LLUCIÀ 

Me  feu  pietat. 

SOFÍA 

També  jo  he  sentit  ganes  d'ésser  bona,  d'apa- 
rèixer bona  als  ulls  dels  meus  fills  y  no  he  pogut 

mai.  El  meu  passat  m'ho  privava.  Ell  s'ha  posat 
sempre  entre  jo  i  vosaltres  com  un  obstacle.  El 
meu  passat  i  el  teu  pare,  que  mai  m'ha  ajudat 
a  fer-me  bona.  Ell  no  ha  sabut  o  no  ha  volgut 
acabar  lo  que  tant  be  va  començar.  No  m'ha  fet 
digne  d'ell;  ell  ha  volgut  brillar  tot  sol  amb  tota 
la  glòria  del  bon  nom,  i  a  mi  m'ha  tingut  sempre 
en  la  fosca,  pitjor  que's  té  una  esclava.  Ell  no  ha 
volgut  mai  que  jo  sigués  tant  com  ell.  Oh,  l'or- 
gullós! Si  me  l'ha  fet  pagar  car  tota  la  vida  el  bé 
que  un  dia  va  fer-me!  Oh!  tu  no  has  sabut  mai 
què  ha  estat  ton  pare! 

LLUCIÀ 

Us  ha  faltat,  ja  ho  crec;  però  vos  tampoc  li 
heu  sabut  perdonar  les  seves  faltes. 

SOFIA 

Ah!  Caldria,  doncs,  a  l'home  un  fet  sol  pera 
perdonar-li  les  faltes  de  tots  els  dies?  No,  fill 
meu! 

LLUCIÀ 

I  per  què  no?  Tots  tenim  flaqueses;  no  gaires 
tenen  en  la  seva  vida  un  fet  tant  hermós  com  el 
del  pare. 

SOFÍA 

Ton  pare  no  ha  estat  mai  més  digne  de  lo  que 
va  fer  allavores.  Oh,  no  sabs  tu  tot  lo  que  ha  fet 
ton  pare!  M'ha  tingut  sepultada  sota  aqueix  se- 
cret, que  ha  estat  la  meva  desgracia.  Per  ell  he 

sofert  totes  les  seves  baixeses  en  silenci,  per  ell 
s'ha  anat  enverinant  la  meva  ànima  i  per  ell  he 
perdut  el  vostre  amor. 

LLUCIÀ 

El  nostre  amor  no  l'heu  perdut  ni  ara  ni  mai. 

SOFIA 

Jo  no  havia  d'haver  guardat  aqueix  secret.  Us 
ho  havia  d'haver  dit  tot  a  tu  i  a  la  Noemia,  a  l'en- 
trar en  ús  de  raó.  No  hi  ha  res  com  la  veritat, 
per  crua  que  sembli.  I  m'havia  de  plantar  cara 
a  cara  amb  el  gran  Aleix,  sense  la  por  d'haver 
d'ocultar  res  davant  de  vosaltres.  Ara  ja  es  tard. 
La  llei  ja  està  complerta.  Ell  té  una  vida  de  glòria 
i  jo  l'infern.  Ah!  que  poc  sortosa  he  estat!  Ell  sol 
es  el  bo:  ell  sol!  Ell,  el  que  s'ha  fet  seus  els  cors! 
Jo,  l'odiada  de  tots! 

LLUCIÀ 

No,  mare,  que  també  us  estimem. 

SOFÍA 

Amb  quina  fredor  ho  dius!  Ni  un  mot  de  con- 
sol! 

LLUCIÀ 

Mare,  jo  us  juro  que  us  estimo  més  que  abans. 

SOFÍA 

Ni  una  paraula  de  recriminació  pel  gran  Aleix. 
Creieu  que  després  de  lo  que  ha  fet  per  la  meva 
filla  té  dret  a  tot  i  jo  a  res? 

LLUCIÀ  * 

No,  mare. 

SOFÍA 

Creieu  que  està  be  córrer  amb  les  altres  dònes, 
passar  la  vida  entre  companys  de  gresca,  per 
hostals  i  tavernes,  com  un  disbauxat? 

LLUCIÀ 

De  cap  manera,  mare. 

SOFÍA 

Creieu  que  es  un  bon  home  el  que  es  bo  pera 
tothom  i  dolent  pera  la  seva  muller;  que  es  casat 
i  viu  en  etern  fadrinatge,  i  que,  ademés,  es  orgu- 
llós, bevedor,  xerraire,  renegat  i  malgastador? 
D'això'n  dieu  un  bon  home,  vosaltres?  Respon! 
Digües!  Digues  que  no,  no  i  no!  encara  que  no 
més  sigui  pera  complaure  a  la  teva  mare! 

LLUCIÀ 

Mare,  per  què'm  voleu  obligar  a  dir  mal... 

SOFÍA 

Ah!  L'amor  que  tots  li  porteu!  Això  es  lo  que 
m'encén  el  cor!  Jo  no  ho  puc  resistir.  Pendré  la 
Noemia  i  me  n'aniré  de  casa.    (Entra  a  la  casa.) 

LLUCIÀ 


Ja  es  ben  de  plànyer,  també,  la  pobre  mare. 
(Se  senten  patejar  els  cavalls.)  Bo!  Què  tenen  ara 

aquests  cavalls?  (Va  cap  als  estables.  Del  carrer 
entra  Noemia  plorant.) 

NOEMIA 

Covard!  Traidor!  Traidor  i  covard  a  la  vegada! 
Es  aqueix  l'amor  dels  homes?  Ai  de  mi,  que  vivia 
enganyada!  M'estima,  i  no'm  vol  amb  ell  a  l'anar- 
se'n  a  la  seva  terra...;  no'm  vol  amb  ell,  i  diu  en- 
cara que  m'estima!  Qui  fa  més?  Jo  de  venir  amb 
tu,  o  tu  de  pendre-m?  No  m'ho  deies,  cada  dia: 
«Anirem  al  meu  país,  a  l'hermosa  Valencià?» 
Ah!  dolça  Valencià,  tant  amarga  pera  mi!  Ara 
t'espantes,  ara  que  jo  he  tret  el  meu  coratge!  Me 
deixes  entomar  sola,  plena  de  vergonya!  Ara  co- 
nec que  mai  m'has  estimat!  Home  vil  i  traidor! 
(Una  pausa.)  Com  viuré  aquí  dintre?  Tot  el  món 
me  sembla  una  presó  i  tothom  enemic...  Mes  a  tot 
arreu  estaré  millor  que  aquí...  (Va  per  fugir. 
Llucià,  que  ve  de  ï estable,  la  deté.) 

LLUCIÀ 

Noemia!  Noemia!  Ont  vas? 

NOEMIA 

Ai!  Ets  tu,  Llucià?  M'espiaves?... 

LLUCIÀ 

Com  t'havia  d'espiar,  si't  creia  en  ta  cambra 
ben  adormida?  Per  què  plores?  I  ont  vas  en 
aquesta  hora  de  nit? 

NOEMIA 

Vinc  de  casa  la  Franciscà  Duc.  Després  de  so- 
par, al  quedar  sola,  m'he  sentit  com  una  punyida 
aquí,  sota  del  cor,  i  m'he  espantat  de  trobar-me 
sola... 

LLUCIÀ 

Tu  fugies  i  no  arribaves,  Noemia.  Ont  anaves, 
plorant? 

NOEMIA 

No'm  preguntis  res. 

LLUCIÀ 

Ens  anaves  a  deixar,  Noemia?  Fugies  de  casa? 

NOEMIA 

No  es  casa  meva,  aquesta. 

LLUCIÀ 

Doncs,  ont  es  casa  teva? 

NOEMIA 

Enlloc  del  món! 

LLUCIÀ 

No  sabs  el  disgust  que  anaves  a  donar  al  pare ! 

NOEMIA 

No  li  diguis  res  a  ton  pare. 

LLUCIÀ 

Per  què  dius  ton  pare  i  no  el  pare,  com  abans? 

NOEMIA 

No  porto  la  seva  sang. 

LLUCIÀ 

Un  pare  no'l  fa  la  sang;  les  obres  són  els  pares. 

NOEMIA 

Ai,  Llucià! 

LLUCIÀ 

Per  què  tremoles?  De  veres  estàs  malalta?  Tens 
fred?  Vina,  germana  meva;  acosta-t  als  meus  ge- 
nolls; espera  que  cobreixi  les  teves  espatlles  amb 
la  [meva  brusa.  A  mi  m'ho  contaràs  tot.  Per  què 
fugies?  Ont  aniries  tota  sola  pel  món? 

NOEMIA 

Fugia  per  l'amor;  l'amor  m'ha  trait,  l'amor 
m'ha  enganyat,  m'ha  deixat  sense  vida.  Faré  lo 
que  tu  vulguis.  No  tinc  força  pera  fugir,  ni  pera 
pendre  cap  decissió  tota  sola...  si  tingués  forces 
pera  morir-me... 

LLUCIÀ 

Morir  als  vint  anys? 

NOEMIA 

Que  sola  i  trista  al  món !  No  tinc  amor,  no  tinc 
ningú. 

LLUCIÀ 

Si  l'amor  t'ha  trait,  ton  pare  i  ton  germà  no't 
trairan. 

NOEMIA 

Avui  no  tinc  res  i  ahir  tot  ho  tenia.  No  tinc 
esma  pera  viure. 

LLUCIÀ 

Costa  tant  poc  de  viure,  germana  meva! 

NOEMIA 

Me  dius  germana  i  no  t'ho  soc,  Llucià. 

LLUCIÀ 

Ah!  Deu  ho  hagués  volgut  que  no  m'ho  fossis! 

NOEMIA 

Per  què  dius  això?  Per  la  meva  mare?  Perquè 
la  meva  mare  no  hagués  estat  la  teva? 

LLUCIÀ 

Deu  sab  be  que  no! 

NOEMIA 

Doncs  per  què  ho  dius?  Perquè  jo't  porto  una 
deshonra? 

LLUCIÀ 

Deu  sab  be  que  no,  dolça  Noemia!  Qui  pogués 
ésser  el  teu  marit  i  no  el  teu  germà! 
(La  besa  al  front  Se  sent  el  pas  del  cavall  del 
gran  Aleix.) 

LLUCIÀ 

Sents?  El  Boig!  Vaig  a  obrir- li  la  porta.  Ves- 
te'n  a  dormir,  Noemia. 

soeía  (apareixent) 

He  sentit  el  cavall  de  l'Aleix.  Ah!  Volies  fugir 
tu.  Ja  parlarem,  ja  fugiràs... 

aleix  (entrant  amb  el  cavall) 

Com  es  que  tots  vetlleu? 

LLUCIÀ 

No  es  pas  molt  tard  pera  extranyar-te'n. 

aleix  (descavalca) 

Us  juro,  fills  meus,  que  estic  cansat.  Mes  de 
què?  Què  he  fet?  Té,  Llucià,  porta-m  el  cavall 
a  l'estable.  (Llucià  se'n  va  amb  el  cavall.)  Bon 
Deu !  Baixo  de  cavall  i  no  tinc  ganes  d'estar  dret. 
Deixeu-me  asseure  aquí.  (Als  esgraons  del  replà.) 

NOEMIA 

Es  que  no  us  trobeu  be? 


Sí,  afe! 


ALEIX 

NOEMIA 

No'n  feu  pas  la  cara.  Entrem  a  dins  i  pendreu 
alguna  cosa. 

SOFÍA 

Sí,  Aleix,  digue-ho,  si't  convé  alguna  cosa. 

ALEIX 

Sofia,  dona-m  una  copa  d'aquella  ratafia  de 
nous  que  es  feta  de  la  mare.  Això'm  reconfortarà 
més  que  tot. 

SOFÍA 

Ai,  Deu!  Ara  no  recordo  ont  es;  me  sembla 
que  no'n  queda,  Aleix. 

NOEMIA 

Sí,  encara'n  queda;  ja  sé  ont  es. 

(Entra  a  la  casa.) 

SOFÍA 

Vina,  Aleix;  estaràs  millor  a  dintre. 

ALEIX 

Fa  una  bona  nit.  Plau-me  estar  aquí  a  la  fresca. 

SOFÍA 

Per  què  no  venies  més  aviat,  no  trobant-te  be? 

ALEIX 

He  tingut  feina.  He  anat  a  casa  d'un  notari. 

Vaja,  que  he  fet  testament.  He  dotat  a  la  Noemia. 
Cal  pensar  en  demà.  Jo  podia  morir  sense  testar, 
i  la  teva  pobre  filla... 

SOFÍA 

No  sé  com  agrair-t'ho,  Aleix. 

ALEIX 

Ara  ja  ho  sabs.  Pots  dir-li  tu  mateixa  qualsevol 
dia.  Sabs?...  Tu  mateixa  li  dius... 

SOFÍA 

Jo  mateixa!  Quina  manera  de  voler  humiliar- 
me!  Dir-li  jo  mateixa!  No  ho  esperis  això! 

ALEIX 

Per  què?  Qui  millor  que  la  seva  mare? 

SOFÍA 

1  a  mi  com  me  deixes,  Aleix? 

ALEIX 

Com  te  deixo? 

SOFÍA 

Sí,  en  el  teu  testament,  com  me  deixes? 

ALEIX 

Si  jo  mor  primer,  ja  ho  sabràs  quan  serà  l'hora. 

SOFÍA 

Està  be,  Aleix.  (Pausa.) 

ALEIX 

Ah!  Ja  ho  sé  que  en  aqueix  instant  me  desitges 
la  mort! 

llucià  (venint  amb  unes  alforges) 
Pare,  voleu  curar  el  cavall  ara  mateix? 

ALEIX 

No,  espera-t  una  estona. 

llucià 

Esteu  groc;  la  veu  us  tremola,  pare... 

ALEIX 

Estic  marejat. 

llucià  •  ; 

No  feu  el  valent  si  no  us  trobeu  be. 

ALEIX 

Te  dic  que  es  com  un  cansament  i  res  més. 

noemia  (venint  amb  una  copa  de  licor) 

Perdoneu-me  si  he  tardat. 

(Ofereix  la  copa  a  l'Aleix) 

ALEIX 

Això  es  una  beguda  bona.  L'olor  sola  ja  retor- 
na. (Beu.)  Ah!  Sembla  que  un  begui  la  bondat 
i  la  fortalesa  dels  pares  morts!  I  tant  mateix  ja 

s'acaba,  aquest  licor  fet  per  la  bona  mare!  Quants 
anys  té?  Més  de  quinze!  Per  què  no  vas  voler 
apendre  de  fer-lo  quan  la  mare  t'ho  deia?  Ara, 
dintre  la  bona  estiva  vella  hi  posaríem  el  suc 
nou,  i  no  faria  la  tristesa  de  veure  que  una  cosa 
tant  bona  s'acaba.  (Aleix  beu,  saboreja  llarga- 
ment el  licor.  Sofia  se'l  mira  amb  odi.)  Cert  es 
que  sols  m'has  volgut  donar  amargues  begudes,  tu. 

SOFÍA 

Aleix,  repapieges;  cuida-t,  si  estàs  malalt.  Entra, 
Noemia;  tinc  de  dir-te  alguna  cosa. 

ALEIX 

La  veritat  es  que  m'ha  sortit  ben  esquerpa  la 
meva  dóna. 

SOFÍA 

La  veritat  es  que  l'Aleix  m'ha  sortit  ben  traidor. 
(Entra  a  la  casa  seguida  de  Noemia.) 

LLUCIÀ 

Esteu  malalt,  pare,  i  no  voleu  entrar  a  dins? 

ALEIX 

Queda-t,  parlarem  tu  i  jo.  La  frescor  de  la  nit 
m'agrada.  (Pausa.)  Estic  trist,  Llucià. 


LLUCIÀ 

Ploreu,  pare?  No  us  havia  vist  plorar  mai. 

ALEIX 

Es  la  segona  vegada;  l'altra  també'n  tenia  la 
culpa  ella. 

LLUCIÀ 

Per  què  us  hi  vàreu  casar? 

ALEIX 

L'he  estimada  molt.  No  vaig  parar  fins  que  la 
vaig  fer  meva.  Però  a  cada  sacrifici  que  he  fet 
per  ella,  m'ha  respost  amb  una  ofensa.  Per  què 
això?  Encara  no  ho  comprenc.  Potser  sí  que  hi 
ha  ànimes  en  les  quals  les  bondats  dels  altres 
no  hi  desperten  més  que  mal  i  odi.  Si  es  així,  ta 
mare  es  una  d'aquestes.  Ella  m'ha  odiat  tant  com 
jo  l'he  estimada,  que  ha  estat  molt.  Això  potser 
no  t'ho  hauria  de  dir,  fill  meu...  però  ets  un 
home.  Ara,  i  de  molt  temps  abans,  ja  no  l'estimo. 
No,  no'ns  estimem.  Dir  això  a  un  fill  es  trist;  pot- 
ser es  un  pecat  dir-li  aquestes  coses.  Ta  mare  i  jo 
vivim,  doncs,  sense  amor,  fill  meu.  Així  vivim  ta 
mare  i  jo:  pitjor  que  dues  bèsties  feres. 

(Un  silenci.  Aleix  abaixa  la  testa.) 

LLUCIÀ 

Ha  estat  ben  ;diferenta  de  com  la  devíeu  som- 
niar, la  vostra  vida  de  matrimoni. 

ALEIX 

Pse!  Fins  ara  rai!  Jo,  no  trobant  la  felicitat 
a  casa,  he  fet  el  boig  a  fóra,  he  fet  molt  el  boig. 

Mes  ara  la  vellesa  s'acosta.  Viure  com  vivim  ta 
mare  i  jo,  quan  la  vellesa  truca  a  la  porta,  es  una 
cosa  molt  terrible.  I  ara  tremolo  per  la  sort 
d'aquesta  pobre  Noemia... 

SOFÍA 

(apareixent  de  sobte  al  replà  de  t  escala) 
Aleix,  diu  la  Noemia  que  se'n  vol  anar  de  casa. 

ALEIX 

Que  se'n  vol  anar?... 

SOFÍA 

Diu  que  anirà  a  servir.  No  seré  pas  jo  qui  li 
privi.  Ja  es  dóna;  ja  sab  lo  que  li  convé.  Que  se'n 
vagi,  no  us  sembla? 

LLUCIÀ 

Ah,  no!  La  Noemia  no  sortirà  de  casa! 

ALEIX 

Lo  mateix  dic  jo. 

SOFÍA 

La  Noemia  es  meva  i  jo  li  permeto  que  se'n 
vagi. 

ALEIX 


Es  teva?  I  què  has  fet  per  ella?  I  per  què  es 
teva  la  deixes  marxar  de  casa? 

SOFÍA 

Aquí  no  es  casa  seva. 

ALEIX 

Sí  que  ho  es;  per  això  l'he  dotat. 

SOFÍA 

Ella  rebutja  el  teu  dot. 

ALEIX 

Ella  rebutja?...  Ho  ha  dit  ella  això?  Ella  o  tu? 
Respon:  qui  es  que  rebutja?... 

SOFÍA 

Ella  i  jo!  No  vull  que  visqui  més  temps  en  una 
casa... 

ALEIX 

I  qui  ets  tu?  A  veure;  Noemia,  Noemia!  Vina 
aquí  a  l'instant.  (Noemia  apareix.)  Respon.  Tu 
vols  deixar-nos?  Tu  rebutges  el  meu  dot?  Di- 
gues; no  callis!  _  (Un  silenci.) 

LLUCIÀ 

Parla,  germana. 

ALEIX 

Digues:  tu  no  acceptes  lo  que  jo  faig  per  tu? 
Per  què  calles?  Si  ho  rebutges,  respon,  en  nom 
de  Deu! 

noemia  (en  plor) 
Jo  no  ho  mereixo. 

ALEIX 

Que  no  ho  mereixes?  Què  no  mereixes  tu, 
dolça  criatura? 

NOEMIA 

Digue-li  tu,  Llucià,  que  no  ho  mereixo;  tu,  que 
sabs  com  anava  a  fugir. 

LLUCIÀ 

Ah,  sí!  Però  fugies  desesperada,  perquè  l'ai- 
mant  t'ha  sigut  traidor... 

SOFÍA 

Això  no  es  cert!  Ella  no'n  té  d'aimant!  Ho  veus? 
Volia  fugir  sense  dir-nos  res.  Aquí  la  tens  la 
prova;  ella  mateixa  t'ho  confessa  que  volia  fugir. 

ALEIX 

I  be,  sí!  Així  que  sab  que  jo  no  soc  el  seu  pare 
vol  fugir  de  casa.  Què  hi  respons?  Per  qui  es  la 
vergonya? 

SOFÍA 

Això  ja  ho  esperava. 

ALEIX 

Ho  esperaves  i  li  descobreixes?  Fins  de  la  teva 
filla  has  estat  gelosa? 

SOFÍA 

Sí;  gelosa  que  t'hagi  estimat  més  a  tu  que  a  mi, 
mentres  ha  cregut  que  eres  el  seu  pare!  I  ara  ho 
dic  ben  alt!  Per  això  vaig  parlar!  Ja  estava  can- 
sada de  la  teva  falsa  bondat,  que  ella  t'ha  servit 
pera  tenir-me  pitjor  que  al  teu  goç,  tot  i  semblant 
als  ulls  de  la  gent  el  millor  dels  homes! 

LLUCIÀ 

I  ho  ha  estat  el  millor  dels  homes! 

SOFÍA 

El  millor  dels  homes!  Potser  sí  que  ho  ha  estat 
pels  altres,  no  pas  pera  mi! 

LLUCIÀ 

Potser  sí  que'l  pare  s'ha  deixat  portar  per  al- 
guna follia,  mes  vos  havíeu  de  saber  perdonar-l'hi. 
Vos  no  sabeu  què  cosa  es  córrer  per  pobles 
i  masies  amb  el  cavall,  sempre  alegrois,  com  qui 
va  a  una  festa.  Un  no's  pot  escapar  de  cometre 
alguna  follia.  Jo  ja  ho  comprenc,  i  això  que  soc 
molt  jove;  són  coses  aquestes  que'l  nostre  ofici 
les  porta. 

ALEIX 

Sí,  es  cert  que  he  fet  el  boig  per  aquests  mons 
de  Deu!  L'anar  amb  el  cavall  per  pobles  i  ma- 
sies m'ha  donat  belles  ocasions,  i  algunes  les  he 
aprofitades.  L'ofici  s'ho  porta,  com  diu  en  Llucià; 
però  això  no  ha  tingut  importància  en  la  meva 

vida.  Oh  Deu!  Així  com  a  l'arribar  a  una  casa 
se  m'ha  donat  el  millor  vi  i  la  fruita  més  hermosa 
i  el  pa  més  tendre,  també  algun  cop  m'ha  donat 
les  seves  frisances  la  mestressa.  Però  es  que  una 
dóna  que  se  t'ofereix  axí,  tant  a  la  bona  de  Deu, 
pot  arribar  a  estimar-se  com  la  que  t'ha  costat  pati- 
ments i  llàgrimes?  I  no!  De  cap  manera!  Jo't 
juro  que  no  he  sentit  per  aquestes  dònes  més 
passió  que  la  que  ha  pogut  sentir  el  meu  cavall 
per  l'euga!  I  d'això  has  estat  tant  gelosa  per 
amargar  la  nostra  vida? 

SOFÍA 

D'això  has  estat  tant  gelosa,  dius!  Ai,  Deu! 
que  no  tens  entranyes  ni  sentits  d'home,  tu?  Que 
no  sabs,  per  ventura,  lo  que  es  una  dóna  ofesa?... 
No  sabs  que  la  dóna  que  estima,  ja  està  gelosa 
tant  sols  de  que  se  li  mirin  l'home?  Ah!  tu  no  ho 
sabs  perquè  no  has  estimat  mai  una  dóna  sola! 
El  gran  Aleix  i  el  seu  cavall  han  fet  sempre  bona 
parella! 

ALEIX 

Calla,  Sofia,  sinó  devant  dels  teus  fills... 

SOFÍA 

Què  vols  que  calli?  Què  vols  que  calli,  si  tu 
mateix  no  has  sentit  ara  vergonya  de  confessar-ho 
devant  seu? 

ALEIX 

No  m'avergonyeixo  de  confessar-ho,  perquè 
si  he  fet  el  boig  tu  n'has  tingut  la  culpa.  No 

has  sigut  tu,  amb  la  teva  duresa  de  caràcter, 
amb  el  teu  cor  aspre,  la  qui  m'ha  conduit  a  tota 
mena  de  follies?  Ah!  altra  cosa  hauria  sigut  de 
mi  amb  una  dóna  dolça  com  la  teva  filla!  Jo  vaig 
casar-me  pera  estimar  una  sola  dóna... 

SOFÍA 

Pera  estimar-les  a  totes  fóra  la  teva. 

ALEIX 

Pera  estimar  la  sola  dóna  que'm  sabés  fer 
ditxós,  lo  que  tu  no  has  sabut,  o  no  has  volgut  fer 
mai. 

SOFÍA 

Tampoc  tu  a  mi  m'has  fet  ditxosa,  i  amb  tot,  jo 
no  t'he  faltat. 

ALEIX 

Mal  llamp  de  Deu!  No  m'ho  retreguis  més, 
si  no  vols  que  m'encengui!  Sí,  sí  i  sí!  T'he  faltat; 
ja  ho  sé,  t'he  faltat!  Ara  vull  donar-me  jo  tota  la 
culpa.  Sí,  t'ho  confesso;  t'he  faltat  bestialment. 
Perquè  l'home  està  fet  així:  es  carnal,  es  baix, 
com  les  bèsties,  i  pitjor  que  elles.  Però  també 
vull  dir  les  teves  faltes.  Després  de  lo  que  havia 
fet  per  tu  i  la  teva  filla,  què  hi  he  trobat  sempre 
en  el  teu  cor?  Duresa,  desamor,  odi... 

SOFÍA 

Sempre'm  retreus  lo  de  la  meva  filla.  A  mi'm 
devies  l'amor,  més  que  an  ella.  Per  ella  ja  havies 

fet  prou.  Ah!  Tant  de  bo  que  no  ho  haguessis  fet 
mai!  Potser  això  té  la  culpa  de  tot!  Tu  sols  has 
volgut  veure  en  mi  la  mare,  la  mare  que,  agraida 
de  lo  que  han  fet  per  la  seva  filla,  ha  d'estimar  ni 
que  se  la  tingui  més  oblidada  que  una  bèstia! 
I  a  mi,  la  dóna,  la  dóna  assedegada  i  folla  d'amor, 
que  vol  ser  estimada  per  sí  mateixa,  la  dóna  ge- 
losa i  egoista  que  quan  li  roben  l'amor  se  torna 
pitjor  que  una  fera,  a  mi  m'has  deixat  per  les 
altres... 

ALEIX 

Jo't  juro  que  sempre,  al  tornar  de  les  meves 
sortides,  ha  sigut  pensant  en  tu,  duent-te  tota  al 
cor,  mirant  amb  fàstig  les  passades  aventures... 
Jo't  juro  que  he  tornat  aquí  amb  amor,  amb  un 
desitg  ben  diferent  del  que  havia  sentit  per  les 
altres  dònes.  I  a  l'arribar  aquí  he  trobat  més  du- 
resa, més  desamor;  t'he  trobat  dolenta  amb  mi. 

sofía 

Te  tornava  l'amor  que  tu  m'havies  guardat. 

ALEIX 

Escolta  dues  paraules,  Sofía.  Tu  tens  culpa  i  jo 
tinc  culpa:  no'ns  fem  retrets... 

SOFÍA 

Sí;  no  la  vàrem  endevinar  la  jugada,  al  casar-nos... 

ALEIX 

Podíem  ser  més  ditxosos.  Què  hi  farem?  Però 

pels  nostres  fills  jurem  viure  en  pau  d'avui  en  en- 
davant. Jo  m'he  confessat;  quedo  net  davant 
d'ells;  fes  tu  lo  mateix;  no  siguis  hipòcrita. 
Aixís  quedarem  nets  l'un  i  l'altre.  Podrem  co- 
mençar una  vida  nova...  I  doncs  s'han  acabat 
les  follies  i  s'acosta  la  vellesa,  que  s'acabi  el  viure 
malament...  Ho  vols  pels  nostres  fills? 

(Un  silenci.) 

NOEMIA 

Jo  no  puc  callar-me.  Jo  estimo  aquest  home 
com  un  pare  i  no'm  moc  del  seu  costat.  I  li  diré 
sempre  pare. 

ALEIX 

I  jo  filla  meva,  dolça  Noemia  meva!  (A  Sofia:) 
Perquè  aquets  dos  visquin  ditxosos,  com  a  veri- 
tables germans,  vols  que  vivim  tu  i  jo  en  bona 
pau?  Jo  t'he  faltat,  però  t'he  fet  molt  bé.  Me  vols 
perdonar,  me  vols  tractar  amb  un  xic  d'amor, 
ara  que  començo  a  envellir? 

LLUCIÀ 

Jo  us  juro  que  a  la  primera  baralla  me  n'aniré 
de  casa.  I  no  faré  com  la  Noemia,  que,  com 
a  dóna,  es  feble,  i  li  manca  força  pera  anar-se' n. 
Si  jo  m'en  vaig,  no'm  veureu  mai  més ! 

NOEMIA 

El  cor  se'm  trenca.  Ningú  se  n'anirà.  Mes  si  la 
pau  no  hi  es,  vos  ne  tindreu  la  culpa.  I  allavores 
sofrireu  més  que  mai  de  veure  que  tot  el  nostre 


102  Puig  i  Ferreter 

amor  es  per  aquest  home.  I  a  vos,  que  m'heu  dut 
en  les  entranyes,  amb  pena  us  diré  mare,  i  an  ell, 
de  qui  no  porto  una  gota  de  sang  en  mes  venes, 
li  diré  pare,  amb  tot  el  goig  del  cor.  Que  pare 
i  mare  s'ho  es  no  per  la  sang,  sinó  per  les  obres... 

SOFÍA 

A  casa  hi  haurà  pau.  No'n  parlem  més.  No'm 
dongueu  tots  la  culpa ! 

LLUCIÀ 

Enhorabona!  No'n  parlem  més;  això!  Pare, 
anem  a  curar  el  cavall,  ja  hem  tardat  massa... 

ALEIX 

Dintre  les  alforges,  trobaràs  la  capça  de  l'un- 
güent i  una  botella.  (Llucíà  ho  treu.) 

Gràcies,  Sofia;  avui  es  un  dia  tant  hermós  com 
aquell  que  vaig  arribar  aquí  amb  la  Noemia  als 
braços. 

SOFÍA 

Anem  a  curar  la  bèstia! 

ALEIX 

Llucià,  a  l'estable  hi  ha  llum,  desfiles,  draps 
i  tot  lo  necesari.  (A  Sofia:)  Vina  tu,  també. 

SOFÍA 

Anem !  Tu,  Noemia,  ves-te'n  a  dormir. 

(Se'n  van  Aleix,  Llucià  i  Sofia  pel  fons) 

NOEM1A 

Ai!  no,  la  pau  no  hi  serà  a  casa!  La  mare  no 
ho  ha  dit  de  cor.  Els  seus  ulls  la  traíen.  Ha 
parlat  de  pau  i  tenia  la  mirada  plena  d'odi.  No'm 
resta  cap  consol  ni  altra  esperança  que  fugir. 
Qui'm  vol  no  m'es  res;  qui  m'ho  es  tot  no 
m'estima.    (Entra  a  la  casa.  Una  pausa  llarga.) 

SOFÍA 

(de  fóra  estant,  esgarrifada) 
Aquí!  Socors!  Valga-m  Deu!  Auxili! 

noemia  (sortint) 

Què  passa? 

sofía  (sortint) 
El  cavall  acaba  de  donar  una  coça  a  l'Aleix. 

LLUCIÀ 

(apareixent  amb  son  pare  als  braços) 
Què  crideu,  ara?  Aquí,  Noemia!  Cuita,  ajuda-m! 

NOEMIA 

Oh!  pare! 

LLUCIÀ 

Corre,  Noemia!  El  metge! 

(Noemia  fuig  corrent.) 

SOFÍA 

(acostant-se  pera  ajudar  a  Llucià) 
Valga-ns  Deu!  Quina  desgracia!  Com  ha  sigut 
això? 

LLUCIÀ 

Calla,  fera !  Tu  li  has  fet ! 

sofIa 

Perquè'm  mires  així?  Jesús!  Com  li  puc  haver 
fet  jo  si  el  cavall... 

LLUCIÀ 

El  cavall  estava  pacient.  Tu  li  has  enfonsat  el 
puny  al  prim  del  ventre  i  ha  engegat  la  coça... 

SOFÍA 

Jesús!  Més  valdria  morir  que  sentir  això  d'un 
fill!...  Oh!... 

ALEIX 

Deixa-m  morir  als  teus  braços.  Que  no's  parli 
més  del  gran  Aleix...  El  bé  que  ha  fet  no  l'ha 
privat  de  viure  com  una  bèstia,  com  un  dels  seus 
cavalls...  i  el  seu  cavall  el  mata!... 

llucià  (besant-lo) 
Pare!  Pare  nostre!  Obriu  els  ulls!  Mireu-me! 
(inclina  el  cap  contra  el  de  son  pare 
i  el  besa.) 

SOFÍA 

( esgarrifada  de  si  mateixa ) 

Es  horrorós!  Me  n'aniré.  Mai  més  els  podria 
mirar  la  cara. 


FI 


NOTA 


Se  prega  als  directors  d'escena  que  tinguin  en 
compte  la  present  nota:  el  costat  esquerre,  amb  tots 
els  seus  detalls,  es  convenient  que  passi  a  ocupar 
el  fons,  i  vice-versa. 


ERRADA  IMPORTANT 

El  Boig!  ha  de  dir:  Sents?  El  pare! 

